Irekia Eusko Jaurlaritza - Gobierno Vasco :: EHAA xedapena 201602132\nGaiak: PROZEDURA ADMINISTRATIBOA; ESKOLA-EGUTEGIA; IKASLEEN ONARPENA; IKASTEGI ITUNDUAK; IKASTEGI PUBLIKOAK; LH: LANBIDE HEZIKETA\nHurrenkenaren zenbakia: 201602132\nMartxoaren 4ko 35/2008 Dekretuak ikasleen onarpena arautzen du Euskal Autonomia Erkidegoko Haur Hezkuntzako, Lehen Hezkuntzako, Derrigorrezko Bigarren Hezkuntzako, Batxilergoko eta Erdi- eta Goi-mailako Lanbide Heziketako ikastetxe publikoetan eta ikastetxe pribatu itunduetan. Dekretu horren 9. artikuluak ezartzen du hezkuntza-etapa bakoitzean ikasleak onartzeko prozedura komuna izango dela dekretu horrek xede dituen ikastetxe guztietarako, eta urtero erregulatuko dela hezkuntza-arloan eskumena duen sailburuaren aginduen bidez.\nAgindu horietan ezarriko dira eskaerak aurkezteko eta horiek ebazteko epeak. Halaber, agindu horietan zehaztuko da interesdun bakoitzak, dagokion kasuan, aurkeztu beharreko dokumentazioa, hala badagokio, eskaerarekin batera, onarpen prozeduran kontuan hartzea nahi duen irizpideak egiaztatzeko, dekretu horretan ezarritakoarekin bat etorrita.\n14/2016 Dekretuak aldatzen duen 32/2008 Dekretuak, hezkuntza sistemako lanbide heziketaren antolamendu orokorra ezartzen duenak, 28. artikuluan jasotzen du hezkuntza arloan eskumena duen sailaren titularrak egin behar duela ikastetxe publikoetan eta pribatu itunduetan hezkuntza sistemako lanbide heziketa egin ahal izateko onarpen egutegia, aplika daitekeen araudian ezarritakoarekin bat etorrita. Gainera, ezartzen du hark ezarri behar dituela, beste elementu batzuen artean, onarpen datak, irizpideak ikastetxe batean eskaintzen diren plazak baino eskaera gehiago dagoenean eta sarbide desberdinetarako gorde behar diren plazen ehunekoa, uztailaren 29ko 1147/2011 Errege Dekretuaren, hezkuntza sistemako Lanbide Heziketaren antolakuntza orokorra ezartzen duenaren, 47. artikuluak ezartzen duenarekin bat etorrita.\nHala ere, Hezkuntzaren Kalitatea Hobetzeko abenduaren 9ko 8/2013 Lege Organikoak Hezkuntzari buruzko maiatzaren 3ko 2/2006 Lege Organikoaren 41. artikuluan egindako aldaketak arestian aipatutako 1147/2011 Errege Dekretuari eragin dio, lanbide heziketako erdi-mailako eta goi-mailako ikasketetara sartzeko bideei dagokienez. Momentu honetan ez dago bide horiek arautzen dituen araudirik; izan ere, aipatutako dekretua oinarrizkoa da eta ez da legegintzara egokitu. Dena den, bertan ageri diren manuak agindu honetan azaldutako prozesurako aplikatu behar dira.\nDekretu honen bidez, Euskal Autonomia Erkidegoaren eskumenen esparruan, Oinarrizko Lanbide Heziketaren araubidea arautu nahi da hezkuntza sistemako lanbide heziketaren barneko Oinarrizko Lanbide Heziketaren berariazko alderdiak arautu, hamalau oinarrizko lanbide titulu onartu, horien oinarrizko curriculumak finkatu eta hezkuntzako maiatzaren 3ko 2/2006 Lege Organikoan ezarritako irakaskuntzei dagozkien titulu akademikoak eta profesionalak emateari eta ezartzeari buruzko abenduaren 4ko 1850/2009 Errege Dekretua aldatzen duen otsailaren 28ko 127/2014 Errege Dekretuaren arabera.\nBestalde, ikasketa ofizialen izaera dela-eta, itunduak ez diren zentro pribatuetan informazioa emateko obligazio jakin batzuk ezarri dira xedapen gehigarri bakarrean.\n1. artikulua.– Aplikazio eremua, zikloak eta ikastetxeetan dauden plazak.\n1.– Agindu hau 2016-2017 ikasturterako ikasleak onartzeko prozeduran eta matrikulan aplikatuko da, Euskal Autonomia Erkidegoko ikastetxe publiko eta pribatu itunduetan, hurrengo atalean adierazitako hezkuntza sistemako lanbide heziketaren ziklo eta modalitateetan ikasteko.\nHezkuntza itunaren bitartez finantzatzen ez diren ikasketak eskaintzen dituzten ikastetxe pribatuen kasuan, xedapen gehigarri bakarrean adierazitakoa aplikatuko da.\n2.– Agindu honek xede dituen ikasketak oinarrizko lanbide heziketako zikloak dira: erdi-mailakoak eta goi-mailakoak, eskaintza osoko irakaskuntza presentzialaren modalitatean (ikasturte osorako matrikula), eta erdi-mailako eta goi-mailako zikloak, Urrutiko Lanbide Heziketako Institutuaren (ULHI) eskaintza partzialeko urrutiko heziketa telematikoaren modalitatean (erdi-presentziala).\n3.–Ez zaie agindu hau aplikatuko eskaintza partzialeko irakaskuntza presentzialei.\n2. artikulua.– Egutegia.\n1.– Irakaskuntza presentzialean, 3. artikuluak eskaera egiteko obligaziotik eta onarpen prozeduran parte hartzetik salbuesten dituen ikasleek ekainaren 13tik uztailaren 4ra bitartean eman beharko dute izena, biak barne, ikastetxeko idazkaritzaren ordutegian.\n2.– Gainerako kasuetan, onarpen prozeduraren datak eta epeak eta izena ematekoak taula honetan modalitate bakoitzerako (presentziala eta erdi-presentziala) eta aldi bakoitzerako ezarritakoak dira:\n3.– Urrutiko irakaskuntzaren kasuan, ohiko aldia amaitzen denean itxarote-zerrenda desagertu bada eta oraindik libre dauden plazak badaude, ezohiko aldia irekiko da.\nEra berean, urrutiko irakaskuntzan onartutako ikasleek matrikula formalizatu beharko dute aurreko taulan adierazitako datetan. Prezio publikoa ordaindu beharko dute, I. eranskineko hamalaugarren jarraibidean ezarritakoari jarraituz.\n4.– Aurreko taulan ageri diren onarpen epeak bukatutakoan plaza libreak geratzen badira, ikastetxeek matrikulatu nahi diren eta irakaskuntzara sarbidea izateko baldintzak betetzen dituzten pertsonak matrikulatu ahalko dituzte, 2016ko urriaren 15eko 24:00ak arte. Data horretatik aurrera, ikastetxeek ezingo dute inor matrikulatu.\n5.– Onarpen epeetatik kanpo eta 5. atal honetan adierazitako dataren aurretik matrikulazioak egiten badituzte, ikastetxeek berehala sartu beharko dituzte ikasleen datuak eta matrikularen berrespena dagokion berariazko informatika-aplikazioan.\n3. artikulua.– Aurreko ikasturtean ikastetxe, ziklo eta hizkuntza-eredu berean matrikulatuta zeuden ikasleak.\nIrakaskuntza presentzialaren kasuan, hizkuntza-eredu eta heziketa-ziklo bereko maila desberdinetan zentro berean jarraitu nahi bada, ez da eskaerarik egin beharko eta ez da onarpen prozedurarik egongo. Dena den, 2.1. artikuluan adierazitako epean formalizatu beharko da matrikula.\nHorretarako, ikastetxeek gehienezko deialdi kopurua eta gehienezko egonaldia gainditu ez dituzten eta ikastetxekoak bertakoak diren ikasleen matrikulazioa bermatzeko beharrezkotzat jotzen duten plaza kopurua erreserbatu beharko dute maila, hizkuntza-eredu eta heziketa-ziklo bakoitzean.\n4. artikulua.– Hezkuntza-eskaintza.\n1.– Hezkuntzaren arloan eskuduna den sailaren menpe dauden ikastetxe publikoetan eskaintzen diren heziketa-zikloak sail horrek agindu honetan adierazitako ikasturterako planifikatutakoak izango dira.\n2.– Zentro pribatu itunduetan eta hezkuntzaren arloan eskuduna den sailaren mende ez dauden ikastetxe publikoetan eskaintzen diren heziketa-zikloak ikastetxeek beraiek zehaztutakoak izango dira, beti ere hezkuntzaren arloan eskuduna den sailak baimenduta badaude. Ikastetxe pribatu eta itundu batean zikloak eskaintzeak eta horietan ikasleak matrikulatzeak ez du esan nahi berez ziklo horiek hezkuntza-itunaren bitartez finantzatuko direnik.\n5. artikulua.– Eskaintzen den plaza kopurua zehaztea eta ezintasunen bat duten pertsonentzat edo goi-mailako edo errendimendu handiko kirolarientzat erreserbatzea.\n1.– Hezkuntza-administrazioaren organo eskudunak maila eta hizkuntza-eredu bakoitzean matrikulatu daitekeen talde kopuruaren berri emango dio hezkuntzaren arloan eskuduna den sailaren mende dagoen ikastetxe publiko bakoitzari.\nUrrutiko Lanbide Heziketako Institutuan (ULHI), gehienez ere 600 ikasle berri onartuko dira institutuan bertan edo ziklo batean, Sukaldaritza eta Gastronomia zikloan izan ezik. Ziklo horretan, 700 onartuko dira gehienez. Lehendik ikasleak direnak 990 ordutarako matrikulatu ahalko dira gehienez, Hezkuntza, Unibertsitate eta Ikerketako sailburuaren 2010eko urriaren 11ko Aginduaren 3.2 artikuluak ezarritakoari jarraikiz. Agindu horrek urrutiko heziketa telematikoaren modalitatean lanbide heziketako irakaskuntzen ezarpena eta antolamendua arautzen ditu.\n2.– Irakaskuntza presentzialaren kasuan, zentro publikoen zuzendaritzek edo zentro pribatu eta itunduen tituludunak diren pertsona fisiko eta juridikoek zehaztuko dute eskaintzen den plaza kopurua, baimendutako gehienezko plaza kopuruari ikasturtea gainditu ez duten ikasleentzat erreserbatutako plaza kopurua kenduz.\n3.– Heziketa-ziklo bakoitzean eskaintzen den guztizko plaza kopuruaren % 5 eskaera egiten den datan % 33 edo gehiagoko ezintasuna duten pertsonentzat erreserbatu beharko da eta beste % 5 eskaera egiten den datan goi-mailako edo errendimendu handiko kirolarientzat, 971/2007 Errege Dekretuan eta 203/2010 Dekretuan adierazitakoari jarraituz.\n6. artikulua.– Onartze-prozesuari buruzko informazioa.\nOnarpen eskabideak aurkezteko epea ireki baino lehen, ikastetxe publiko eta pribatu itundu guztiek informazio hau emango diete argibideak eskatzen dituzten ikasleen guraso edo legezko tutoreei eta ikasleei eurei, eta ikastetxeko iragarki-taulan ere honako informazio hau ikusi ahal izango da:\n● Ikasleak ikastetxe publiko eta pribatu itunduetan onartzeko araudia.\n● Eskabideak egiteko epeak.\n● Prozesuaren egutegia, eta horren baitan, besteak beste, onartutako eta baztertutako ikasleen zerrendak argitaratzeko egunak, erreklamazioak jartzeko epeak eta eskabideari uko egiteko epea.\n● Eskabideak aurkezteko epean ikastetxeko idazkaritzak jendeari erantzuteko dituen egutegia eta ordutegia.\n1.– Agindu honetan ezarritakoaren ondorioz, ikasleek, gurasoek eta tutoreek administrazio publikoarekin dituzten harremanetan euskara eta gaztelania erabiltzeko duten eskubidea bermatuko da, eta erabiltzen duten hizkuntza berean erantzungo zaie.\n2.– Onarpen Bermeen Batzordeko kideek haien funtzioen jardunean euskara eta gaztelania erabili ahal izango dute. Era berean bermatuko da Euskal Autonomia Erkidegoko hizkuntza ofizialak erabili ahal izatea aztergaien zerrendan, aktetan, ziurtagirietan eta oro har, testu idatzietan.\nDatu Pertsonalen Babesari buruzko abenduaren 13ko 15/1999 Lege Organikoarekin eta Datu Pertsonaletarako Jabetza Publikoko Fitxategiei eta Datuak Babesteko Euskal Bulegoa Sortzeari buruzko otsailaren 25eko 2/2004 Legearekin bat etorriz, ikasleak onartzeko prozedura honen tramitazioan jasotako datu pertsonalak, parte-hartzaileen erabilera- eta argitaratze-baimena izango dutenak, fitxategi batean jasoko dira. Fitxategi horren izena «Lanbide heziketako ikasleen kudeaketa gradu, modalitate eta erregimen desberdinetan» izango da, eta haren helburua prozedura hau kudeatzea izango da, eta baita prozeduraren garapenari buruz informatzea ere.\nFitxategi horren arduraduna Heziketa eta Ikaskuntzako Zuzendaritza da. Datuetara sartzeko, datuak zuzentzeko, ezerezteko eta horien aurka egiteko eskubideez baliatzeko, Ikastetxeen Zuzendaritzara jo beharko da, honako helbide honetara: Donostia kalea 1, 01010 Vitoria-Gasteiz.\nEra berean, eskatzaileek baimena ematen diote Heziketa eta Ikaskuntzako Zuzendaritzari beste erakunde publiko batzuetan egiazta ditzan aurkeztutako agiriak.\nI. eranskinean ikasleak onartzeko eta matrikulatzeko bildu diren jarraibideak onartu dira, eta baita II. eranskinean ikastetxeek hezkuntzaren arloan eskuduna den sailaren aplikazio informatikoa erabiltzeko bildutako jarraibideak ere.\nXEDAPEN GEHIGARRI.– Itundu gabeko ikasketak eskaintzen dituzten ikastetxe pribatuen obligazioak.\nHezkuntza-itunetik kanpo hezkuntza sistemako lanbide heziketa eskaintzen duten zentro pribatuen kasuan, II. eranskineko II.2 jarraibidean adierazitakoa betetzeko eta baimendutako irakaskuntzen eskolatzea kontrolatzeko, eskainitako zikloei eta plazei buruzko datuak eta egindako matrikulei buruzkoak agindu honetako II. eranskinean aipatutako aplikazio informatikoan sartu beharko dira, eranskin horretako II.1etik II.6ra bitarteko eta II.20 jarraibideetan adierazitakoari jarraituz, horietan adierazitako epeetan.\nAZKEN XEDAPENETATIK LEHENENGOA.– Indarraldia.\nIKASLEAK ONARTZEKO ETA MATRIKULATZEKO PROZEDURARI BURUZKO JARRAIBIDE OROKORRAK.\nIKASTETXEEK HEZKUNTZAREN ARLOAN ESKUDUNA DEN SAILAREN APLIKAZIO INFORMATIKOA ERABILTZEKO JARRAIBIDEAK.\nHUTS-ZUZENKETA, honako agindu honena, «Agindua, 2017ko maiatzaren 5ekoa, Hezkuntzako sailburuarena, zeinaren bidez deialdia egiten baita 2017-2018 ikasturterako Euskal Autonomia Erkidegoko ikastetxe publiko eta pribatu itunduek eskaintzen duten hezkuntza…\nHUTS-ZUZENKETA, honako agindu honena: «Agindua, 2018ko maiatzaren 8koa, Hezkuntzako sailburuarena; honen bidez, egutegi komun bat ezartzen da, non jasotzen baitira 2018-2019ko ikasturterako Euskal Autonomia Erkidegoko ikastetxe publiko eta pribatu itunduek…


Gipuzkoan, 1 156 metroko Otzaurteko tuneletik sartzen da bidea. Tunel horren irteeran, duela gutxi arte aktibo egon den Zegama–Otzaurteko geralekua dago. Orduan, tunelez betetako jaitsiera bihurgunetsu bat hasten da Aizkorri mendiaren iparraldeko magalean barrena, Zegama baino garaiago, Urola bailarara iristeko. Bere ibilbidean, tunelen artean, Zegamako geraleku zaharra dago, eta horren atzean Oatzurtzako tunel izugarria, 2 957 metrokoa, Urola bailarara zuzeneko trenera eramango duena. Irteeran Brinkolako geltokia dago, Brinkolako auzo legazpiar bitxiaren goialdean. Honen ondoren, Urola ibaiaren goialdeko haran estuaren ekialdeko magaletik jarraitzen du, Legazpira iristeko, non Legazpiko geralekua dagoen. Ondoren, bere jaitsierarekin jarraituko du Urretxu eta Zumarragara iritsi arte, non lehenago Zumarraga—Zumaia eta Eibar—Zumarraga burdinbideekin lotzen zituen Zumarragako geltokian. Ondoren, Zumarragako erdigunea zeharkatzen du 685 metroko untxi baten bidez, eta berriro gaindi bat gainditzera eramango du, oraingoan Ormaiztegikoa, Oria ibaiaren haranera iristeko, Urola ibaiaren harana baino zabalagoa eta bihurgunetsuagoa, Donostiara iristeko aukera emango diona. Tunel batzuen ondoren, Ormaiztegiko bidezubia dotorea agertzen da, eraiki zen garaian goraipatua, zalantzarik gabe linearen mugarrietako bat, orain deseginda dagoen Gabiria eta Ormaiztegiko geralekuen artean dagoena. Ibilbide honek A-636 autobiaren paretik Beasaineraino eramango du, itsasoaren mailatik 150 metrora, Beasaingo geltokia dagoen tokitik. Oria bailaran, hau gero eta zabalagoa da, eta lineak Ordizia, Itsasondo, Legorreta, Ikaztegieta eta Alegia geralekuei ematen die zerbitzua, zubi eta tunel askoren artean. Horrek Tolosara eramaten du, Tolosako geltokira eta Tolosa–Erdia geralekura, eta handik Lasarte—Tolosa burdinbide zaharrari laguntzen dio Billabona-Amasaraino, Anoetako geralekutik igaroz. Billabona–Zizurkilgo geltokian tren zaharrari agur esaten zaio Andoainera iristeko, Andoain–Erdia eta Andoaingo geltokietara, eta handik tunelen bidez salbatzen du Hernaniko Urumea ibaiaren ondoan dagoen malda. Horretarako Urnieta eta Hernani–Erdia geralekuak eta Hernaniko geltokia ausartzen dira. Behin Donostian, trena Martutenera eta Loiolara iritsiko da, Iparraldeko, Norteko, Atotxako edo Donostiako geltokira iritsi aurretik, nahi bezala. Donostiako irteeran, itsasoari begira, Gros (hondartzatik hurbilen dagoena), Ategorrieta, Intxaurrondo eta Herrera geralekuak daude, eta burdinbidea Pasaiako porturaino eramaten dute, bertan baitago Pasaiako geltokia. Ondoren, Lezo eta Errenteria artean, Lezo–Errenteria geltokia dagoen lekuan, Bidasoaldera iristeko azken tunelari ekiten dio. Handik Irungo Bentak geralekutik sartzen da Irunen, eta Irungo geltokira eramaten du, 40 bide baino gehiago dituen trenbide-autobide bihurtua. Geltoki honetan Irun—Elizondo burdinbidearekin, eta Bordele—Irun burdinbidearekin bat egiten du, hain zuzen ere, hemen amaitzen dena. Elkarrekin, ipar-ekialderantz jarraitzen dute, Bidasorantz, Hendaiara daraman zubia zeharkatzeko. Hendaian, Hendaiako geltokira iristen dira, eta han burdinbidea hori gelditu egiten da. Handik, Bordele—Irun burdinbideak bakarrik jarraitzen du Baiona, Akize eta Bordele aldera, eta, azkenik, Paris eta Europa kontinentalerantz.\nAzken aldaketa 13 uztaila 2021(e)an, 11:56(e)tan\nOrriaren azken aldaketa: 13 uztaila 2021, 11:56.


Izapideak | BioAlai\nHelbidea, telefonoa edo helbide elektronikoaren aldaketa\nBete galdetegi hau datu pertsonalak aldatu baldin badituzu. Elkartearentzat garrantzitsua da eguneratuak egotea.\nAzalpenak eta oharrak\nPribatutasun politika irakurri dut eta onartzen dut Consúltala aquí\nDatu berriak bidali\nUrteroko kuotarako kontu-korrontearen aldaketa\nUrteroko kuota pasatzean, urtero zenbait kuota itzuli egiten digute, hainbat arrazoi direla medio; gehienetan bankuko kontu-korrontea aldatu ondoren, guri ez jakinarazteagatik izaten da.\nKontu-korrontea aldatu baduzu BioAlairi jakinarazi behar diozu baimen hau betez eta elkartean utziz.\nHonez gain, IBAN zenbakia eta titularraren izena argi jasoko dituen agiri bat erantsi beharko duzu (libretaren lehen orrialdearen fotokopia edo online bankaren kontuaren xehetasunen laburpena).\nUrteroko kuota helbideratzeko agindua\nEmail bitartez kontrakoa adierazi ezean, izapide hau urtarrilean eta ekainean baino ez da egingo.\nEpe horietan, dagozkion dokumentuak jaso ahal izateko gune egokitu bat egongo da gizarte gunean.\n1. Elkartera eraman:\n– Onuradunaren alta-agiria, beteta eta sinatuta.\n– Onuradun gisa sartu nahi duzun pertsonaren NANaren fotokopia\n2. Arabako Merkataritza Txartela eskatu (Nafarroako Rural Kutxan eskatzen da).\nGehienez bi onuradun.\n–Onuradunaren aldaketa-agiria, beteta eta sinatuta.\nTitulartasuna aldatzeko agiria\nOnuraduna bazkide bihurtzen da. Bazkidea onuradun bihurtzen da (edo baja eskatzen du).\n– Titulartasuna aldatzeko agiria, egungo bazkideak beteta eta sinatuta.\n– Onarpen-eskaeraren dokumentua beteta eta bi aldeetatik sinatuta (bazkide titular berriak bete behar du).\n-Titular berri eta onuradunen NANaren fotokopiak\n-Kontuaren xehetasunen laburpena: titularraren izena eta IBAN agertzen diren dokumentu bat.\nBaja eskatu nahi duzu?\nElkartean baja eskatzea\nIzapide hau urteko edozein unetan egin dezakezu.\nBaja eskatzeko agiria\nBete eta sinatu ondorengo agiria eta eraman ezazu elkartera


Fun & Serious Game Festival lehiaketak urteko entretenimendu eta “Serious Games” onenak saritzen ditu eta, aldi berean, bideojokoaren industrian dauden ekoizleak, zuzendariak, artistak, garatzaileak eta gainerako eragileak goraipatzen ditu. Azaroa bideojokoaren hilabetea da Jaialdiari esker, 2011n abian jarri zenetik Europako hegoaldean sektoreko erreferentea bihurtu baita. Entretenimendu bideojokorik onenakezezik, “Serious Games” izenekoak ere saritzen ditu. Hauek teknologia berdina erabiltzen dute hezkuntza, osasun, industria aeroespazial, kultura eta beste hainbat sektoretan. Sarion helburua bideojokoei buruz dauden estereotipoak hauseta eta sektoreari merezi duen bultzada ematea da.\nUnibertsitatean jaio eta Bilboko dendetan aurkezten den arte berria. Artelanak erakusteko sistema ez da ohikoa. Erronka berria Euskal Herriko Unibertsitateko Arte Ederren Fakultateko ikasle gazteentzat.\nBIME bideojoko, app eta teknologien bidez sartzeko eta elkarlanean aritzeko bide berriak bilatzen dituen musika industriari eta digitalari zuzendutako Europako lehenengo azoka da. 3 eguneko biltzarraren egitarauan hainbat hitzaldi, lantegi eta ekitaldi dago. BIMEren helburua bertoko eta nazioarteko profesionalak harremanetan jartzea, haien ezaguerak gaurkotzea eta industria digitalen bidez negozio eredu berriak aztertzea da.\nNazioarteko begiradarik sortzaileenak Bilbon biltzen dira EL SOL, Publizitate Komunikazioaren Iberoamerikako Jaialdian. Jaialdiak Bilboren irudia zabaltzen du nazioartean, hiri erakargarri eta modernoa erakutsiz, kultura, kirol edo edozein motatako ekitaldi handiak egiteko azpiegitura eta baliabideekin hornitua, eta Bilboko Udalaren eta Bizkaiko Foru Aldundiaren laguntza du.\nBilbao Mendi Film Festival Mendi eta Abenturako Nazioarteko Zinemaldia nazioarteko erreferentea bihurtu da. 2008an sortu zen eta urte osoan mendiko kultura sustatzen du hainbat hiri eta eskolatan, kultura eta mendi komunitate grinatsuaren bidez. Lehiaketa abenduan burutzen da eta mundu osoko zinegileek, eskalatzaileek eta hizlariek parte hartzen dute bertan. Egutegia kultura eta mendiari lotutako atzerabegirako argazki erakusketa, ikastaro, eta beste jarduera batzuekin osatzen du. 2011tik Mendiko Nazioarteko Ituneko (IAMF) kidea da eta haren helburu nagusia mendiko zinema arlo guztietan bultzatzea da.\nSherpa Summit nazioarteko ekitaldiak zuzendari nagusiak eta adituak biltzen ditu hainbat gai eztabaidatzeko: erabiltzailearen hurrengo interface belaunaldia, bilaketa mugikorra, bilaketa ahotsarekin, elkarreragina eta erabiltzailearen esperientzia. Ekitaldi honek enpresari, merkatari, estratega, teknologo eta IKTak erabiltzeari dagokionez erabakiak hartzen zerikusia duten berritzaileen arreta erakartzen du.\nSelected Graphic Design from Europe ekitaldiak bi eguneko iraupena du eta bertan Index Book, diseinu grafiko eta ikus sormenenezko liburuetan espezializatutako Bartzelonako argitaletxeak, Europa osoko profesionalak biltzen ditu hitzaldi eta lantegien bitartez ideiak trukatzeko eta sormen-ideiak konpartitzeko.\nTechnarte arte eta teknologiaren nazioarteko biltzarra da eta 2006tik burutu izan da Bilbon. Technarte honelako ekitaldi garrantzitsuenetakoa bihurtu da Europan, Helburu nagusia arte modernoa zabalago ulertzea ahalbidetzen duten teknologia aurrerapenak aurkeztea eta teknologia eta artearen arteko eztabaida eta hausnarketa foroa sortzea da. Technarten berrikuntza teknologiko eta arte garaikidearen arteko elkarreragina errealitateari aplikatzen zaio; azken belaunaldiko berrikuntza teknologikoek artistei aukera ematen diete hainbat aukera aztertzeko eta gizarte teknologikoak artisten sormena teknologia proiektu berrietarako inspirazio legez darabil.\nGetxophoto Argazki jaialdiak irudiak erakusteko ohikoak ez diren formatu, euskarri eta tresnen erabilerari ematen dio lehentasuna. Jaialdi tematiko hau argazkigintza ikasteko eta komunikatzeko tresna da. Getxophotok formatu, material eta ez-ohiko erakusguneen esperimentazioa bultzatzen du, batez ere leku publikoetan. Hauxe da haren ezaugarri nagusietako bat, xedea ez da hiria apaintzea, bereziki aukeratutako irudien bidez istorioak kontatzeko erabiltzea baizik. Hormak, dendetako erakusleihoak, edukiontziak, tabernak, patioak edo eraikinak, Getxophotok ikuspegi ezberdinak eskaini nahi dizkie herritarrei, irudiak erakusteaz gain hunkidura, konplizitatea eta nahasmendua sortuz eta pertsona eta irudien artean loturak eraikiz.\nBilbao International Art & Fashion lehiaketa mundu osoko 18 eta 35 urte bitarteko diseinugile berriei zuzenduta dago eta moda eta arte arloko profesional ospetsuen laguntza eta aholkularitza dauka. Bilbao International Art & Fashion-en helburua kulturarteko aberastea eta benetako kultura ondasun legez moda sustatzea da, arte balioekin estuki lotuta. Horregatik, lehiaketara aurkezten diren lan guztiek balio erantsia eman behar dute eta arte arloan oinarrituta egon behar dute edo zuzenean horrekin lotuta egon.\nEuskal Encounter informatika bilkura zaletu zein profesionalei zuzentzen zaie eta helburua ezaguerak elkartrukatu eta informatika ekipoekin zerikusia duten jardueretan egun batzuetan parte hartu nahi duten profesionalei zuzentzen zaie. Honelako bilkurak 80ko hamarkadaren amaieran hasi ziren Europako iparraldean, Norvegia, Danimarkan, Alemanian eta ebste herrialde batzuetan.\nAZPlay, Bideojoko Independienteen Nazioarteko Lehiaketa 2010ean jaio zen Azkuna Zentroak kultura eta aisialdiaren arloan bideojokoen industriarekin zuen konproimisoari erantzunez. Ia hilabeteko epean bertaratzen direnek zenbait jardueratan parte hartzeko aukera izango dute: hitzaldiak, lantegiak eta euskal enpresek egindako joko independienteen erakusketak.\nArtista, editore, ikertzaile eta grabatu eta inprimaketaren zaleak elkartzeko eta sustatzeko gunea. Iritziak, ideiak, esperientziak eta ezaguerak elkartrukatzeaz gain Grabatuaren Nazioarteko Saria emango da eta nazioarteko zenbait artistaren grabatu eta paper-lanen erakusketak ere izango dira.\nZINEMA IKUSTEZINAREN NAZIOARTEKO JAIALDIA\nKCD, Kultura, Comunicación y Desarrollok antolatzen duen “Film Sozialak” zinema ikustezinaren nazioarteko jaialdiaren helburua beren herrietan edo nazioartean jorratzen dituzten gaiengatik eta gaur egungo zinemagintza merkatuaren erritmoa jarraitzeko zailtasunengatik alboratuak edo zentsuratuak izan diren formatu digitaleko edo zinemako lanetarako gune irekia sortzea da. Proiektuetan honelako gaiak egon behar dira: gizarte gaiak, generoa eta emakumea, giza eskubideak, gizarte justizia, ingurumena, kulturartekotausna, etab. Jaialdi hau erakusteko gune alternatiboa bilatzen duten honelakoxe proiektuetarako foro egokia da.


Saioa Anzizu: “Hezkuntza publikotik kanpo utzi gaituzte euskara aukeratzeagatik” –\nSaio Anzizu Perez de Ziriza (Iruñea, 1983) Haur Eskola Gurasoak taldeko kidea da. Navarra Suma alkatetzara iritsi zenez geroztik euskararen aurkako hamaika eraso egin dituzte, tartean, euskarazko eskaintza zeukaten haur eskolen murrizketa. Urtea protestekin hasi zuten, eta orain beste aurrepauso bat eman dute auto-eraketaren bidea jorratuz.\nNolakoa izan da haur eskoletan euskara eskaintzaren bilakaera azken urteetan? Nondik gatoz?\nEuskarazko oso plaza gutxi zeuden 2016an, eta Iruñeko Udalak (Asiron alkate zela) aldaketa batzuk egin zituen hori aldatzeko. Berregokitzapen horietan familiei haurrak euskaraz matrikulatzeko aukera eskaini zitzaien, eta bestela inguruko zentro batera mugitzeko aukera. Haien haurrak gaztelaniaz matrikulatu nahi zituzten familia batzuk salaketa bat sartu zuten, eta epaiketan arrazoia eman zitzaien familia, Udalak ez zuelako Nafar Gobernuarekin egin beharreko tramiteren bat burutu.\nHorren aurrean aukera ezberdinak sortzen ziren: tramite hori orain ondo egin eta salaketa jarri zuten familiak indemnizatu, adibidez. Kontutan izan familia horiek jada ez daudela haur eskoletan, lau urte pasa dira. Epaileak esan zuen alde ezberdinen arteko akordio bat egin zitekeela. Baina Navarra Sumak beste jokabide bat izan du: akordio bat egin du familia horiekin, eta horrekin bat, euskarazko eskaintza kopurua 2016kora murriztu du, eta ez hori bakarrik, inplikatutako haur eskoletako eskaintza lau urtez ezingo dela aldatu ezarri dute. Udalak baditu 11 haur eskola, eta inplikatutako 4 eskoletan kendutako euskarazko plazak beste 7etan jar zitzakeen. Esaten digute ez dagoela beste eskoletako eskaintza aldatzeko denborarik, baina bai izan dutela denbora euskarazko plazak kentzeko.\nGure aldarrikapenei ekitean batek baino aurpegiratu zigun 2016an ere familia kaltetuak izan zirela. Ulertzen dugu ume bat zentroz aldatzeak familia baten egunerokotasuna baldintzatu eta arazoak sor ditzakela, baina kontua da guri ez digutela inongo aukerarik eman: haiek zentro batetik bestera mugitu zituzten, guk ez daukagu nora joan.\nMobilizazio ezberdinak egin zenituzten urte hasieran, tartean otsailaren 28koa. Distantziatik begiratuta, nola baloratzen duzue lortu zenutena?\nGaia azaleratzeko lortu genuen, eta jende asko mobilizatu zen. Bestalde, politikoki ez du jarraipen handirik izan eta ez digute kasu askorik egin. Epaia ezagutu bezain pronto mugitzen hasi ginen bagenekielako euskarazko eskaintza are gehiago murriztuko zela, eta berdin jarraitzen dugu; beraz, ez dugu gure helburua lortu.\nZer nolako eragina izan du koronabirusaren krisiak gai honen bilakaeran?\nAsko zaildu ditu gauzak. Guri dagokigunez guraso askok ume bat baino gehiago daukate etxean, telelanean aritu dira, bilerak online egiteko arazoak izan ditugu: umeak handiak badira ordenagailua etxeko lanak egiteko behar dutelako, eta txikiak badira ez dizutelako uzten denbora asko egoten bilduta… eta noski, ezin ziren aiton-amonengana eraman. Jende asko dinamikatik kanpo geratu da, ezin duelako mobilizatua segi.\nUdalari idazten genizkion emailak, deitzen genituen telefonoz, eta azkenean gutxinaka lortu dugu udaleko talde guztiekin hitz egitea. Nafar Gobernuko guztiekin ere hitz egin dugu, baina ez dugu lortu PSN-rekin joan den astera arte. Beraiek zioten deitzen zigutela eta ez geniela hartzen… Aurrez-aurreko bilerak hitzartzen direnean ez dira horrelako gauzak gertatzen.\nZe sentsaziorekin irten zineten PSNrekin izandako bileratik? Ze erantzun jaso duzue Nafar Gobernutik?\nJorge Agirrerekin bildu ginen (Parlamentuko Hezkuntza batzordeko bozeramailea), eta interesa agertu zuen gure aferarekiko, baina esaten zuen orain ezin dela ezer egin, ezin direla plazak aldatu, “ea hurrengo urteari begira”, “galdetuko dut”… Nire iritzi pertsonala da jatorra izan zela hitzetan, baina gauza gehiegirik ez duela egin.\nInstituzioetatik ezer gutxi espero duzuela ikusita, auto-eraketara jo duzue. Zertan datza zuen proposamenak?\nFamilia asko esparru publikotik kanpo geratuko garela ikasita, eta euskaraz ikastea eskubide bat dela jakinda, gure artean kooperatiba bat sortzea erabaki dugu. Iruñerrian badaude lokal batzuk haur eskola izateko montatuak daudenak (edo haur eskolak izandakoak), eta horiek alokatu eta kanporatutako hezitzaileekin kontatuko genuke (haiek hala nahiko balute, haiekin harremanetan gaude), ahalik eta plaza gehien lortzeko. Beste aukera bat da “Pottoka” moduko haur eskola pribatuetara bideratzea, baina saiatzea haientzako diru-laguntzak lortzen.\nMayaren udalak haur eskoletako plazak 136tik 61era jaitsi ditu, itxaron zerrenda zegoela jakin arren. Eskariari dagokionez, ze datu maneiatzen dituzue gaur-gaurkoz? Zenbait gurasok jo duten zuengana, zenbait lokal dauden…\nJendea oraindik gurekin kontaktatzen ari da, eta dagoenez 50-60 erantzun jaso ditugu. Inkesta bat ere bidal genien familia horiei, eta oraingoz 45 inguruk bete dute. Inkesta zehatzagoak egingo ditugu orain, familiei jakinaraziz non dauden lokal posibleak eta ea hara joateko prest egongo liratekeen. Arazoa da Iruñeko hegoaldean ez dagoela euskarazko haur eskolarik, eta lokal gehienak hiriaren iparralde inguruan daudela. Badago lokalen bat edo beste hegoaldeko jendea eroso samar joan dadin, baina ondo-ondoan ere ez dute izango. Ea egoerara moldatzeko aukera daukaten familiek.\nHaur Eskola Gurasoak taldearekin kontaktatzeko:\nTweets by HE_Gurasoak\nEragile sozial eta sindikalekin elkartu zaretela diozue. Ze mezu helarazi dizue, nola hartu dute zuen proposamena?\nDenetarik. Guk beti esan dugu gure bokazio publikoa dela, ez dugula haur eskola pribaturik muntatu nahi, baina gelditu zaigun azken aukera dela. Publikotik kanpo utzi gaituzte euskara aukeratzeagatik, eta ez zaigu beste irtenbiderik geratzen. Jorge Agirreri eskatu diogu eskolak kontzertatzeko, hezitzaileen soldatak haiek ordaintzeko, eta familiek lehentasuna izatea publikoan bezala. Helburua publikora bueltatzea da. Hau tarte baterako irtenbide bat da, urtebetekoa, bi edo hiru urtekoa egoerari konponbiderik ez bazaio topatzen. Ezingo dugu luzaroan mantendu garestia delako.\nSindikatuen aldetik batzuk ulertu dute hori, baina beste batzuk diote “iniziatiba pribatu” bat bultzatzen ari garela eta sindikatu gisa ezin dutela hori babestu, hezkuntza publikoaren aldekoak direlako. Mobilizazioak bultzatzerako garaian lagunduko gaituztela, baina eskolak sortzerako garaian ez. Azken hauei esaten dieguna da jarrera horrekin zigor bikoitza jasaten ari garela: hau da, hezkuntza publikotik kanpo uzten gaituzte, eta zuek ez zaudete gurekin ez gaudelako publikoan.\nGogorazi behar dugu Nafarroan fronte ugari daudela zabalik hezkuntza eta euskarari dagokionez: Mendigorria eta D eredua, Sakanako Lanbide Heziketa, NUP, Castejonen PAI ereduarekin gertatu dena… Zer dute amankomunean afera guzti hauek?\nEuskarafobia. Talde politiko batzuk sartzen dira eta plazak kentzen dituzte, diru-laguntzetatik kanpo utzi… badakigu zer gertatzen den. Azkenean kaltetuak gure txikiak eta euskara bera dira. Gogorarazi nahi diet euskara hizkuntza bat dela, ez besterik, eta hizkuntzaren inguruan sortzen diren tirabirak pertsonak sortzen dituztela. Umeek hizkuntza eskubideak dituzte, eskubide demokratiko bat da, eta agintarien lana da eskubide hori bermatzea. Euskara hizkuntza ofiziala da Nafarroan.\nZe egoera aurreikusten duzue irailerako?\nGogorazi behar da Nafarroako Gobernuak ere badituela haur eskolak Iruñean, bost, eta zentro hauetan euskaraz dagoen eskaintza ere oso txikia da (bostetik bitan eskaintzen dute). Proposatu genien munizipaletan kentzen ari ziren plazak gobernuarenak diren zentroetan jartzea, guztietan euskarazko lerroak jartzea. Geroa Bai eta Ahal Dugu ados daude, baina PSNrengandik jaso duguna da hori irailerako lortzea oso zaila izango dela. 2020-21 ikasturterako ez badugu hori lortzen, baina 2021-22rako bai, bada beno, zerbait izango zen.\nGuk sortuko ditugun herri eskolak irailerako prest egoteko baldintzak daude. Lokal batzuk guztiz prest daude, lizentzia eta guzti, batek ez du obrarik ere behar eta beste bik obra txiki bat. Denboraz gabiltza. Baieztatu behar duguna da ea familiak beraien umeak bertara eramateko prest dauden, zeren eta euskara ez da faktore bakarra: kokapena, ordutegiak eta beste gai batzuk ere kontutan izan behar dira.\nProiektua aurrera doa, ziur naiz familiek babesa emango digutela eta Herri Haur Eskolara etorriko direla.\nNola eragingo dio krisi ekonomikoak guzti honi?\nBadugu finantzazioa lantzen ari den lan-talde bat. Diru-laguntza batzuk jaso ahalko genituzke; gizartearengana ere joko genuke elkartasun bila, eta esango nuke deia ez litzatekeela soilik iruindarrentzako izango, Euskal Herrira zabaldu ahalko litzatekeela (Tutera edo Irunberrin gertatu bezala); zozketak…\nIruñerrian dagoen panorama ikusita, familia batzuk agian atzera egin dezakete haurrak euskaraz matrikulatzerako orduan?\nNahiz eta plaza gutxi egon familiei eskatu diegu haurrak euskaraz matrikulatzeko, kanpoan geratzen garenontzat alternatiba bat sortuko dugulako. Ekainaren 5era arte epea dago aurrematrikulazioak egiteko, eta jendea beraien seme-alabak euskaraz matrikulatzera animatu nahi ditugu.\n“Euskara Eskubidea” elkarrizketa sorta:\nAntsoaingo gurasoak: “Mobilizazioari esker prozesua azkartu da”\nMikel Auza (LAB): “Sakanako LHn 6 ziklo eskaintzen dira gazteleraz. Euskaraz, bakarra”\napartheid, diglosia, euskara eskubidea, euskarafobia, haur eskola gurasoak, Haur Eskolak, hezkuntza eta euskara, hizkuntz eskubideak, hizkuntza-eskubideak, Iruñea, Iruñerria, napartheid, navarra suma, saioa anzizu, Saioa Anzizu: “Hezkuntza publikotik kanpo utzi gaituzte euskara aukeratzeagatik”


Erantzunak bai, erantzuleak ez | Bizigiro | Berria\nMikel Zabalza zenaren irudia, Donostiako Principe zinemako pantailan, atzo arratsaldean. GORKA RUBIO / FOKU Tamaina handiagoan ikusi\n2021eko otsailak 27 - Donostia\nIsiltasun ozen bat. Zirkinik apenas Donostiako Principe zinemako zazpigarren aretoan. 17:00etako saioa, goiztiarrena. 40 lagun azkena sartu diren bi horiekin. Galdera bat pantailan, eta hasperenak airean. Buruarekin keinu bat ezezkoa Barrionuevoren adierazpenetan. Eskuarekin besaulkiari oratu bat amorruzkoa Espainiako Poliziaren keinu bortitzean. Hotzikara bat izotzezkoa ibaitik ateratako gorpua hilkutxara sartzean. Malkoak bat baino gehiago maskarapean, Jon Arretxek torturen testigantza amaitu eta kameraren aurrean apurtu denean. Irribarre iheslari bat Garbiñe Garate amaren ateraldi batean. «Gure mutikoa» dio behin eta berriz. Gure mutikoa: Mikel Zabalza. 35 urte geroago, non ote dagoen galdezka.\nMikel Zabalzarena Euskal Herriaren historian gertakari ezaguna dela pentsa liteke, baina izan da aretoan bertan deskubritu duenik. Akatsak ikasteko balio ei duten gisara, aretoz nahasteak ere bai, kasu honetan. «Ni Father ikustera nentorren, baina okertu eta areto honetan sartu gara. Garbi esango dizut: hunkituta nago erabat. Uste dut honi zabalpen handiagoa eman behar litzaiokeela. Horixe da nire pentsamendua oraintxe», azaldu du Elena Cadarsok. Iñigo Lopez de Tejadarekin batera ikusi du dokumentala. «Hunkituta» dago hura ere, «ikaragarria» iruditu zaio ikusi duena: «Sekulako injustizia iruditzen zait estatuko segurtasun indarrek ekintza hauek eta haien inplikazioa aitortu ez izana. Egindako minaren aitortzan ere egon behar da oreka bat. Badirudi alde bakarrari eskatzen zaiola, eta beste aldeak ez duela berea onartzen. Ironia garratz bat da. Are gehiago, berea onartzen ez duen alde hori legea ordezkatzen duena denean».\nMiguel Angel Llamas zuzendaria pozik dago dokumentalak izan duen harrerarekin. Dio jendea «hitzik gabe» geratzen dela pelikula ikusitakoan, eta izan direla txalo zaparrada batekin amaitu diren emanaldiak Iruñean, esaterako—. «Gero, solasaldian, jendeak adierazten digu gehiago ikusi nahi duela. Egun horietan gertatu zenaz aparte, Zabalza auziaren inguruko ondorengo pasarteak ere ikusi nahi dituztela. Baina pelikula batean ezin da dena kontatu. Gehiago jakin nahi duenarentzat, Galdutako Objektuak websaila osatzen ari gara, eta www.mikelzabalza.eus webgunean ikus daiteke».\nLlamasek onartu du aste honetan argitara emandako grabazioek «aktualitatera» ekarri duela berriz Zabalzaren afera. «Duela 35 urte gertatu zena belaunaldi gazteei hurbiltzea ez da erraza, eta honek lagunduko du». Faltan ere sumatu du zerbait: «Espainiako agintarien aldetik egin beharreko urratsa: argitara ditzatela auzi hori buruz duten informazio guztia; argitu dezatela zer gertatu zen. Eta behingoz onar dezatela Euskal Herrian torturatu egin dela». Erantzunekin, erantzuleak.


Inicio › Lanak › Sormena › AZARO KULTURALA\nBEZEROA: NAFARROAKO UNIBERTSITATEA\nNafarroako Unibertsitatearen Jarduera Kulturalen Zerbitzuak hilero aldatzen den programazio anitza prestatzen du. Eta jakinarazten duen ingurua, maiz, kartelez, iragarkiz, mezuz… josita dago. Horregatik, kulturako programazioa hilero iragarriko zuen lerro deigarri bat sortzeko, arreta bisuala erakartzeko beharra ikusi genuen.\nAzaroan Dakotaren laguntzarekin egitea erabaki genuen, zaldi beltz eta eder bat. Bai… badakigu, batzuek pentsatuko dute errazagoa zatekeela argazki bat eta Photoshop trikimailu batzuk erabiltzea. Baina guk uste dugu, diseinurako programa jakin batzuk baliagarriak diren arren, errealitatea hobea dela beti.\nGainera, Dakota izar bihurtu genuen. Orduz geroztik autografoak sinatu eta sinatu dabil. Eta esan beharra dugu Dakotaren larruak eta ile dirdiratsuak ez zutela inongo kalterik jasan saioan zehar, erabilitako produktu guztiak hipoalergenikoak baitziren.


Naiara Trigueros beratarrak galdu egin du Emakume Master Cupeko bere lehen partidan - Bortziriak - Erran.eus\nNaiara Trigueros beratarrak galdu egin du Emakume Master Cupeko bere lehen partidan\nTtipi-Ttapa 2020-02-04 19:00\nPilotari kataluniarraren borondate handiak sari ttikia izan zuen larunbatean Antzuolan\nMaria Isabel García eta Leire Arribas kataluniarren esfortzu handiak sari ttikia izan zuen larunbatean Antzuolan, Emakume Master Cup pilota txapelketako jardunaldian. Bartzelonatik 750 kilometro egin ondotik, barrenean zuten guztia jarri zuten arren, ezer gutxi egin ahal izan zuten eta Laia Salsamendi eta Ane Mendiburu nafarren aurka (3-18). Gure pilotariei dagokienez, Naiara Trigueros beratarrak, bere estreineko partidan galdu egin zuen, 11-18.\nEtorri aitzinetik ere bazekiten kataluniarrek maila handiko aurkariak egokitu zitzaizkiela lehen kanporaketa honetan eta aitzinera egitea ia ezinezkoa zela jakin arren, Emakume Master Cup txapelketaren esperientzia bertatik bertara bizi nahi izan zuten eta jendez betetako pilotaleku batean aritzea zer den ikasi ahal izan zuten. Emaitzarekin triste baina bizi izandakoarekin pozik egin zuten bi gazte kataluniarrek etxerako bueltako bidaia.\nPromozio mailan pilota goxoarekin, estreineko partida jokatu zuen Naiara Trigueros beratarrak eta Ane Urkizurekin bikote eginez, 11-18 galdu zuen Ekiñe Otaola eta Andrea Aldaregiaren kontra.\nEtxetik metro gutxi batzuetara jokatzeko aukera izan zutenak Nagore eta Leire Galeano ahizpa antzuolarrak izan ziren eta hauentzat bai, jardunaldia bikaina izan zen, herritarren aitzinean maila bikaina erakutsi baitzuten. Pilota goxoko 16 urtez azpiko txapelketan aritu ziren eta Irati Zabala eta Maialen Bediari erraz nagusitu zaizkie. Hau ere emozio gutxiko lehia izan zen, pilotalekura jende aunitz erakarri zuten ahizpek aukerarik ez baitzieten eman euren aurkariei eta 18-4 nagusitu ziren.\nAizane Ibarrola uhartearrak eta Eider Zubizarreta zarauztarrak 18-9 irabazi zieten Antzuolako Olatz Insausti eta Eider Salbide uhartearrari.\nVillabonan izanen da txapelketako hurrengo jardunaldia hurrengo asteburuan.


143. zk., 2021eko uztailaren 20a, asteartea\nLan eta Enplegu Sailaren helburu estrategikoa da, Gizarte Ekonomiaren Zuzendaritzaren bitartez, langileek lan egiten duten enpresetan partaidetza handiagoa izan dezaten bultzatzea, gizarte-ekonomiakoak diren enpresetan, eta ez direnetan. Azken hiru urteetan, dirulaguntzen programa berraktibatu egin da, eta, horri esker, EAEko 30 enpresatan baino gehiagotan eraginkortasunez parte hartzeko bideak ezarri dira.\nGizarte-ekonomiako enpresetan, 2020ko eskaintzari eutsi zaio. Gizarte-ekonomiakoak ez diren enpresetan, aldiz, arauketa honen bidez, gizarte-ekonomiaren berezko balioak azaltzen eta hedatzen saiatzeko behar diren hasierako urratsak ezarri nahi dira (adibidez, enpresako demokrazia parte-hartzailea) gaur egun gizarte-ekonomiakoak ez diren enpresetan, eta horietako bat bihurtu nahi izanez gero egin beharreko ibilbidea erakutsi nahi zaie.\nAgindu honetan, partaidetzapeko enpresan egin dira berrikuntzak. Enpresa-mota horretan, lan-indarraren jabetzako kapitala ez da iristen enpresaren kapital sozialaren % 50era, eta ez dira gizarte-ekonomiako enpresatzat hartzen. Hala ere, hasierako urratsak eginda daude, eta, beraz, bidezkotzat jo da, batetik, errealitate hori EAEko gizartean zabal dadin bultzatzea, eta, bestetik, gizarte-ekonomiako enpresa behin betiko bilakatzeko bideak diseinatzea.\nHorrenbestez, Euskal Autonomia Erkidegoko 2021. urteko Aurrekontu Orokorrak onartzen dituen otsailaren 11ko 1/2021 Legea onartu ostean, deialdia finantzatzeko aurrekontu-kreditu nahikoa dagoela egiaztatuta, Euskadiko Kooperatiben Goren Kontseiluarekin bat etorriz, eta Lan eta Enplegu Sailaren egitura organikoa eta funtzionala ezartzeko urtarrilaren 19ko 7/2021 Dekretuak ematen dizkidan eskumenen arabera, honako hau\nAgindu honen helburua da Eusko Jaurlaritzak, Lan eta Enplegu Sailaren bitartez, 2021eko ekitaldian enpresetan langileen parte-hartzea sustatzeko eman ahal izango dituen laguntzak arautzea. Laguntza horiek bi kapitulutan banatzen dira: I. kapitulua langileek gizarte-ekonomiako enpresetan parte hartzeari buruzkoa da; II. kapitulua, langileek gizarte-ekonomiakoak ez diren enpresetan parte hartzeari buruzkoa.\n2. artikulua.– Baliabide ekonomikoak eta emakidaren muga.\n1.– Agindu honen xedea betetzeko, guztira, ehun eta berrogei mila (140.000) euroko gehieneko zenbateko globala erabiliko da 2021. ekitaldirako.\n2.– Zenbateko hori lehen aipatutako bi kapituluen artean berdinbanatuko da; hortaz, hirurogeita hamar mila (70.000) euroko gehieneko zenbateko osoa I. kapitulurako, eta beste hirurogeita hamar mila (70.000) euroko gehieneko zenbateko osoa II. kapitulurako.\n3.– Kapituluren batean, esleitutako zenbatekoa ez bada nahikoa kapitulu horretako onuradun guztiak finantzatzeko, eta beste kapituluan soberakina badago, saldo soberakin hori defizita duen kapitulura esleituko da.\n4.– Azkenean ez badago behar beste baliabide ekonomiko kapitulu bakoitzean kalkulatutako guztia diruz lagundu ahal izateko, kalkulatutako zenbatekoak murriztuko dira proportzionalki, kapitulu bakoitza bere aldetik kontuan hartuta.\n1.– Agindu honetan xedatutako laguntzak dirulaguntzatzat joko dira, eta horien gastuak langileek gizarte-ekonomiako enpresen kudeaketan eta organoetan parte hartzeko bideak errazten eta hobetzen dituzten metodoak eta tresnak sortzeko eta ezartzeko erabiliko dira.\n2.– Diruz lagun daitezkeen ekintzak abian den urtean jarri beharko dira martxan, eta 2021eko abenduaren 1a baino lehen amaitu.\nAgindu honetan xedatzen diren dirulaguntzak jaso ahal izango dituzte jarduera nagusiki Euskal Autonomia Erkidegoan gauzatzen duten eta jarduera hori Euskal Autonomia Erkidegoan kokatutako lantokietarako egiten duten gizarte-ekonomiako enpresek.\nAgindu honen ondorioetarako, gizarte-ekonomiako enpresatzat joko dira Gizarte Ekonomiari buruzko Legearen (martxoaren 29ko 5/2011 Legea) 5. artikuluko 1. eta 2. apartatuetan jasotakoak.\n2.– Dirulaguntzaren zenbatekoa diruz lagundutako jardueraren kostuaren % 75ekoa izango da, Gizarte Ekonomiaren Zuzendaritzak onartutako aurrekontuaren arabera, hamar mila (10.000) euroko mugarekin.\n1.– Agindu honetan aurreikusitako laguntzak dirulaguntzatzat hartuko dira, eta gastuak honako jarduketa hauek finantzatzeko izango dira:\nKapitulu honen 6.1.a) artikuluan xedatzen diren laguntzak jaso ahal izango dituzte jarduera nagusiki Euskal Autonomia Erkidegoan gauzatzen duten eta jarduera hori Euskal Autonomia Erkidegoan kokatutako lantokietarako egiten duten eta gizarte-ekonomiakoak ez diren enpresek.\nKapitulu honetan 6.1.b) eta 6.1.c) artikuluetan xedatzen diren laguntzak jaso ahal izango dituzte gizarte-ekonomiako enpresen elkarte-egiturek.\nPlana sozietatearen edo enpresaren gobernuko, kudeaketako eta administrazioko organoen eta horien maila guztien parte-hartzearekin egingo da, eta honako datu hauek jasoko ditu:\na) Enpresaren edo lantokiaren ezaugarriak: jarduera, tamaina, kapital-egitura, langileen profila, enpresaburuaren edo kapital sozialaren zati bat daukatenen arteko familia-loturak, eta bereziki haren egoera eta bideragarritasun ekonomikoa.\nb) Parte-hartzearen aurrekariak: zer giro dagoen enpresan parte-hartzearen inguruan eta zer lotura duen horrek aurrez izandako esperientziekin.\nc) Parte hartzeko proposamena: egin beharreko jarduerak eta ezarri beharreko mekanismoak, eta bereziki parte hartzeko ibilbidea. Langileek, hasteko eta behin, kudeaketan parte hartuko dute, eta, ondoren, erabakietan eta emaitzetan; eta, ibilbide horren buruan, enpresan ekonomikoki parte hartzeko aukera izango dute.\n2.– Kapitulu honetan jasotzen diren kasu guztietan, zenbatetsitako kostuaren % 75ekoa izango da dirulaguntzaren zenbatekoa, Gizarte Ekonomiaren Zuzendaritzak onartutako aurrekontuaren arabera, hamar mila (10.000) euroko mugarekin.\nAholkularitza-erakundeek baldintza hauek bete beharko dituzte:\na) Euskal Autonomia Erkidegoan kokatuta dauden lantokietan gutxienez goi-mailako tituludun bat edukitzea; langileek enpresetan duten parte-hartzearekin edo bazkideek kooperatiba edo lan-sozietateetan dutenarekin zerikusia duten gaiei buruzko esperientzia duela egiaztatu behar du.\nb) Lanaren gaineko ardura duen aholkulariak aholkularitzako enpresan gutxienez hiru urteko esperientzia edukitzea ziurtatu beharko du.\n1.– Agindu honetan aurreikusitako laguntzetarako eskabideak bitarteko elektronikoak erabiliz izapidetuko dira.\n2.– Administrazio-prozeduraren informazio-fitxan jasotzen dira izapidetzeko jarraibideak, erantzukizunpeko adierazpenak eta ereduak, baita eskabide-inprimakia ere. Bada, informazio-fitxa hori hemen eskura daiteke: https://www.euskadi.eus/zerbitzuak/1076704\n3.– Eskabidea aurkeztu ondorengo izapideak eta jakinarazpenak «Nire karpeta» atalaren bidez egingo dira, Euskal Autonomia Erkidegoko Administrazio Publikoaren egoitza elektronikoan: https://www.euskadi.eus/nirekarpeta\n4.– Helbide honetan daude eskuragai Euskal Autonomia Erkidegoko Administrazio Publikoaren egoitza elektronikoan onartutako identifikazio eta sinadura elektronikorako bitartekoak: https://www.euskadi.eus/ziurtagiri-elektronikoak\n5.– Prozedura osoa ordezkari baten bidez izapidetu ahal izango da; horretarako, ordezkaritza inskribatu behar da Eusko Jaurlaritzako Ordezkarien Erregistroan, helbide honetan: https://www.euskadi.eus/ordezkariak\n1.– Eskabidea egoitza elektroniko honetan egongo da eskuragarri: https://www.euskadi.eus/zerbitzuak/1076704\n2.– Eskabideak aurkezteko epea 2021eko irailaren 17an amaituko da, egun hori barnean dela.\n3.– Eskaeraren osteko izapideak helbide honen bidez egingo dira: https://www.euskadi.eus/nirekarpeta\n4.– Pertsona eta erakunde eskatzaileek eskabidea eta dokumentazioa euskaraz edo gaztelaniaz aurkez dezakete, nahi duten eran. Orobat, prozeduran zehar, pertsona edo erakunde eskatzaileak hautatutako hizkuntza erabiliko da, Euskararen Erabilera Normalizatzeari buruzko azaroaren 24ko 10/1982 Oinarrizko Legearen 6.1 artikuluan ezarritakoaren arabera.\n13. artikulua.– Onuradun izateko betekizunak.\ne) Laneko segurtasunari eta osasunari buruzko arauek ezarritako betekizunak betetzea, Prebentzio Zerbitzuen Arautegia onartzen duen urtarrilaren 17ko 39/1997 Errege Dekretuak xedatutakoaren arabera.\n2.– Agindu honetan aurreikusitako laguntzak eman eta, hala behar badu, ordainketa jaso ahal izateko, erakunde onuradunak amaituta eduki beharko ditu itzulketa- edo zehapen-prozedura guztiak, Euskal Autonomia Erkidegoko Administrazio Orokorrak eta haren organismo autonomoek eman dituzten –eta izaera berekoak diren– laguntza eta dirulaguntza publikoekin lotutakoak; hau da, prozedura horiek ezin dira oraindik izapide-aldian egon.\n3.– Era berean, ezingo dira agindu honetan araututako dirulaguntzen onuradun izan Dirulaguntzei buruzko azaroaren 17ko 38/2003 Lege Orokorraren 13. artikuluan aipatutako egoeretako batean dauden erakundeak.\n1.– Eskabidearekin batera aurkeztuko duten erantzukizunpeko adierazpen baten bidez, onuradunek deklaratu behar dute bete egiten dituztela aurreko artikuluan zehazten diren betekizunak, baita Dirulaguntzei buruzko azaroaren 17ko 38/2003 Lege Orokorraren 13. artikuluan adierazitako gainerako betekizunak ere. Kasu horretan, dirulaguntza emateko ebazpen-proposamena egin aurretik, eskatu beharko da aipatutako adierazpenean jasotako datuak egiazkoak direla egiaztatzen duen dokumentazioa aurkezteko, gehienez ere 15 eguneko epean.\n2.– Eskabidea aurkezten bada, Gizarte Ekonomiaren Zuzendaritzari baimena ematen zaio zuzenean egiazta dezan zerga-betebeharrei eta Gizarte Segurantzarekiko betebeharrei lotutako baldintzak betetzen diren, baldin eta berariaz horren aurka agertzen ez bada. Izan ere, egiaztapen horren aurka agertuz gero, erakunde eskatzaileak berak aurkeztu beharko ditu frogagiriak, bai Ogasuneko bai Gizarte Segurantzako administrazio-agintaritza eskudunek egindakoak. Betebehar horiek egunean izatea nahitaezkoa da onuradun izateko, bai eta onuradun izaten jarraitzeko ere, onartutako dirulaguntza likidatu arte; hortaz, betebehar horiek betetzen direla egiaztatuko da dirulaguntza emateko unean eta ordainketak egiteko unean.\n3.– Administrazio publikoen egiaztatze-, kontrolatze- eta ikuskatze-ahalmenak gorabehera, eskabideetan erakunde onuradunei aukera emango zaie berariaz uka dezaten organo kudeatzaileak haien datuak edo agiriak lortu edo egiaztatu ahal izango dituela. Horretarako, erakunde eskatzaileak eskatutako nahitaezko dokumentuak aurkeztu beharko ditu.\n1.– Dirulaguntza jasotzeko eskariarekin batera memoria bat aurkeztu behar da, dirulaguntza jaso dezaketen jarduerak gauzatzeko. Memoria horretan, iraupena, metodologia eta gastuei eta diru-sarrerei lotuta kalkulatutako aurrekontu zehaztua adierazi behar dira.\n2.– Erakunde eskatzaileari dirulaguntza jasotzeko eskubidea onartzen bazaio, dirulaguntzaren ordainketa jasotzeko, Ekonomia eta Ogasun Saileko Hirugarrenen Erregistroan eman beharko du izena. Erregistratu gabe egonez gero edota jasota dauden datuak aldatu nahi izanez gero, alta edo aldaketa egin daiteke hemen: https://www.euskadi.net/hirugarrenak\n16. artikulua.– Eskabidean egindako hutsak zuzentzea.\nDirulaguntzen eskaeren termino guztiak beteta ez badaude edo nahitaezko dokumentazioarekin batera ez badatoz, pertsona edo erakunde eskatzaileari eskatuko zaio akatsa konpon dezala edo nahitaezko dokumentuak gainera ditzala, betiere hamar eguneko epean, eta jakinaraziko zaio hori egiten ez badu atzera botako zaiola eskaera. Administrazioak eskaera horri buruzko ebazpen espresua eman beharko du, eta ebazpen hori jakinarazi, Administrazio Publikoen Administrazio Prozedura Erkidearen urriaren 1eko 39/2015 Legearen 21.1 eta 68.1 artikuluetan xedatutakoari jarraikiz.\n2.– Gizarte Ekonomiaren zuzendariak emandako ebazpen bakar baten bidez eman edo ukatuko dira agindu honetan aurreikusitako dirulaguntzak. Ebazpen bakar hori eskatzaileei banaka jakinaraziko zaie, Administrazio Publikoen Administrazio Prozedura Erkidearen urriaren 1eko 39/2015 Legean ezarritakoa betez.\nEbazpen horrek ez du administrazio-bidea agortuko; horrenbestez, interesdunek gora jotzeko errekurtsoa aurkeztu ahal izango diote Laneko eta Gizarte Segurantzako sailburuordeari, hilabeteko epean, jakinarazpena egin eta hurrengo egunetik aurrera, Administrazio Publikoen Administrazio Prozedura Erkidearen urriaren 1eko 39/2015 Legeak 121. eta 122. artikuluetan xedatutakoari jarraikiz.\n3.– Agindu hau indarrean jartzen den unetik zenbatzen hasi eta sei hilabete igaro ondoren ebazpen espresurik ematen eta jakinarazten ez bada, eskabideak ezetsi egin direla ulertuko da, Administrazio Publikoen Administrazio Prozedura Erkidearen urriaren 1eko 39/2015 Legearen 25.1 artikuluan ezarritakoaren ondorioetarako, hargatik eragotzi gabe Administrazioak espresuki ebazteko duen betebeharra.\n4.– Publikotasun-printzipioa betetzeko, honako hau argitaratuko da Euskal Herriko Agintaritzaren Aldizkarian, Gizarte Ekonomiaren zuzendariaren ebazpen baten bidez: alde batetik, zer pertsona edo erakundek jaso duten dirulaguntza agindu honen babesean, eta zenbateko laguntza jaso duten; bestetik, zer pertsona edo erakunderi aldatu zaizkien emandako dirulaguntzak. Nolanahi ere, ebazpena espresuki eta banan-banan ere jakinaraziko da.\na) Lehenengo, dirulaguntzaren guztizkoaren % 40, dirulaguntza emango dela jakinarazi eta hurrengo egunetik zenbatzen hasita hamabost egun igarotakoan, betiere esanbidez uko egin ez bazaio.\nb) Bigarren zatia, gainerako % 60a, diruz lagundutako jarduerak amaitzen direnean. Bigarren ordainketa egiteko, pertsona edo erakunde onuradunak honako dokumentu hauek aurkeztu beharko ditu:\nHorrelakoetan, dirulaguntza ematen duen organoak, erakunde onuradun bakoitzari egotzitako eta behar bezala justifikatutako zenbateko nagusien laginketa baten bidez, egokitzat jotzen dituen frogagiriak egiaztatuko ditu, dirulaguntzaren aplikazio egokiari buruzko arrazoizko ebidentzia lortu ahal izateko; horretarako, erakunde onuradunei eskatuko die hautatutako gastu-egiaztagiriak bidaltzeko.\n2.– Aurreko puntuan aipatutako dokumentazioa aurkezteko epea 2021eko abenduaren 31n amaituko da.\n3.– Dirulaguntza jaso dezaketen eta egiaztatzen diren gastuak bat etorriko dira pertsona eta erakunde onuradunek egiaz ordaindutako gastu errealekin, eta ordaindutako faktura originalen edo konpultsatuen edo froga-balio bera duten kontabilitateko agirien bidez egiaztatu beharko dira.\n1.– Deialdi honetan araututako dirulaguntzak bateratu daitezke arrazoi eta xede beragatik beste edozein administraziok edo ente publikok ematen dituen bestelako laguntzekin. Nolanahi ere, dirulaguntzen zenbatekoak ezin izango du diruz lagundutako jardueraren kostu osoa gainditu, ezta agindu honen 5.2 eta 9.2 artikuluetan aurreikusitako gehieneko zenbatekoa ere.\n2.– Pertsona edo erakunde onuradunak beste administrazio publiko edo ente publiko batzuetatik arrazoi eta xede beragatik jasotzen dituen laguntzak eta agindu honetako laguntzak pilatzen badira, eta laguntza horien baturak laguntza-gai den jardueraren kostua edo agindu honetako 7. artikuluan aurreikusitako gehieneko zenbatekoa gainditzen badu, soberakin horren bateraezintasuna deklaratuko da, eta, hala badagokio, murriztu egingo da Lan eta Enplegu Sailak eman beharreko laguntzaren zenbatekoa.\nXedea bete denean, dirulaguntza emateko kontuan hartu diren baldintzetan edozein aldaketa izanez gero, aldi berean beste administrazio batzuen edo ente publiko zein pribatuen laguntzak nahiz dirulaguntzak lortuz gero, eta, kasua bada, helburu bera duten bestelako diru-sarrerak edo baliabideak lortuz gero, dirulaguntza emateko ebazpena alda daiteke. Ondorio horietarako, Gizarte Ekonomiaren zuzendariak aldaketa egiteko ebazpena emango du, zeinaren bidez emandako dirulaguntzen zenbatekoak egokituko baitira, eta, hortaz, erakunde onuradunek itzuli egin beharko dituzte neurriz gain jasotako zenbatekoak.\n21. artikulua.– Ez-betetzeak eta erantzukizunak.\n1.– Erakunde onuradunak ez baditu betetzen dirulaguntza emateko ebazpenean ezarritako arauak, Dirulaguntzei buruzko azaroaren 17ko 38/2003 Lege Orokorraren 37. artikuluan ezarriko arauak eta aplikatu behar diren gainerako xedapenak; edo aurkeztutako datuak egiazkoak ez badira; edo emandako dirua, dagokion helbururako erabili beharrean, beste zerbaitetarako erabili bada; orduan, Gizarte Ekonomiaren Zuzendaritzak berariaz horretarako hasitako espedientea izapidetuko du, eta erakunde interesdunari hamabost eguneko epea emango dio esan behar duena entzuteko, eta, ondoren, hala badagokio, onuradunak dirulaguntza galduko du, eta, bi hileko epean, ordura arte jasotako zenbatekoak (osorik edo partez) eta berandutze-interesak itzuli beharko dizkio Euskal Autonomia Erkidegoko Diruzaintza Nagusiari; horretaz gainera, legez egin daitezkeen gainerako egintzak ere egingo dira. Hori guztia hala izango da, honako hauek oinarri hartuta: abenduaren 17ko 698/1991 Dekretuan ezarritakoa, eta azaroaren 11ko 1/1997 Legegintzako Dekretuan ezarritakoa, zeinaren bidez onartu baitzen Euskadiko Ogasun Nagusiaren Antolarauei buruzko Legearen testu bategina.\n2.– Dirulaguntzei buruzko azaroaren 17ko 38/2003 Lege Orokorraren 37.2 artikulua aintzat hartuta, ez-betetzeak mailakatzeko eta beti proportzionaltasun-printzipioari jarraikiz, honako hau ezartzen da: erakunde onuradunak hasieran aurkeztutako aurrekontuaren gutxienez % 60 erabili duenean, itzulketa egin beharko da, edo, hala badagokio, erabili ez den zatiaren ordainketa partziala egin beharko da, eta zati horren kobrantza proportzionala jasotzeko eskubidea galduko da, betiere proiektuaren helburuen edo fasearen betetze-maila ia erabatekoa bada, eta erakunde onuradunak zalantzarik gabe egiaztatzen badu konpromisoak betetzeko lan egiten duela.\n3.– Dirulaguntzen arloko arau-hauste administratiboak dira honako hauek: Dirulaguntzei buruzko azaroaren 17ko 38/2003 Lege Orokorraren IV. tituluan tipifikatutako ekintzak eta ez-egiteak; eta zehagarriak dira, zabarkeria arin gisa bada ere. Dirulaguntzen arloko arau-hausteak diruzko zehapenen bidez zigortuko dira eta, hala dagokionean, zehapen ez-diruzkoen bidez.\n22. artikulua.– Dirua itzultzeko prozedura.\nb) Alegazioak jasota edo batere aurkeztu gabe igaro bada epea, Gizarte Ekonomiaren zuzendariak ebazpena emango du, zeinean ezarriko baita, hala badagokio, zenbat diru itzuli behar zaion EAEko Diruzaintza Nagusiari; horretarako, bi hilabeteko epea emango da, ebazpena jakinarazten denetik zenbatzen hasita. Epe hori borondatezko epea izango da.\nc) Borondatezko epean itzulketarik egin ezean, horren berri emango zaio Eusko Jaurlaritzako Ekonomia eta Ogasun Saileko Finantza eta Aurrekontu Sailburuordetzari, premiamendu-bideari ekin diezaion, indarrean dauden xedapenetan ezarritakoari jarraikiz.\n23. artikulua.– Datuen babesa.\nAgindu hau aplikatuz jasotzen diren datu pertsonalak Datu pertsonalak babesteari eta eskubide digitalak bermatzeari buruzko abenduaren 5eko 3/2018 Lege Organikoan eta aplikatu beharreko gainerako araudian xedatutakoaren arabera tratatuko dira.\nDatuen babesari buruzko informazio zehatzagoa jasotzeko, helbide honetara jo daiteke: https://www.euskadi.eus/rgpd/1076704\nAgindu honen 3.1, 6.1.a) eta 6.1.c) artikuluetan jasotzen diren laguntzek edo dirulaguntzek honako arau hau errespetatu beharko dute: 1407/2013 (EB) Erregelamendua, Batzordearena, 2013ko abenduaren 18koa, de minimis laguntzen Tratatuaren 87. eta 88. artikuluak aplikatzeari buruzkoa (EBAO, L 352, 2013-12-24). Laguntza hauek de minimis motako laguntzatzat jotzen dira; izan ere, pertsona fisiko edo juridiko jakin bati emandako laguntzaren guztizkoak ez du gaindituko 200.000 euroko kopurua, hiru ekitaldi fiskaleko edozein eperen barruan. Muga horretatik beherako dirulaguntzek merkataritzari eragiten ez diotela edota lehiakortasuna faltsutzen ez dutela ulertzen da; horren ondorioz, ez dira sartzen Europar Batasunaren Funtzionamenduari buruzko Tratatuaren 107.1 artikuluaren aplikazio-eremuan.\nDagokion ekitaldi fiskalean eta aurreko bietan jasotako beste de minimis laguntza batzuk deklaratu egin beharko ditu laguntza-eskaera egiten duenak, modu horretara, de minimis laguntza berriak erregelamenduan ezarritako gehieneko muga gainditzen ez duela egiaztatzeko.\nAgindu honetan adierazitako dirulaguntzetarako, honako hauetan ezarritakoa aplikatuko da: Euskadiko Ogasun Nagusiaren Antolarauei buruzko Legearen testu bateginaren VI. titulua (testu bategin hori azaroaren 11ko 1/1997 Legegintzako Dekretuaren bidez onartu zen); Administrazio Publikoen Administrazio Prozedura Erkidearen urriaren 1eko 39/2015 Legea, eta Dirulaguntzei buruzko azaroaren 17ko 38/2003 Lege Orokorraren oinarrizko manuak (lege orokor hori Dirulaguntzei buruzko Lege Orokorraren Erregelamendua onartzen duen uztailaren 21eko 887/2006 Errege Dekretuaren bidez garatu zen).\nAgindu honen aurka, aukerako berraztertze-errekurtsoa aurkez dakioke Lan eta Enpleguko sailburuari, hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera, Administrazio Publikoen Administrazio Prozedura Erkidearen urriaren 1eko 39/2015 Legearen 112. artikuluan eta hurrengoetan jasotakoarekin bat etorriz. Bestela, administrazioarekiko auzi-errekurtsoa aurkez daiteke zuzenean EAEko Justizia Auzitegi Nagusiko Administrazioarekiko Auzien Salan, bi hileko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera, betiere Administrazioarekiko Auzien Jurisdikzioaren uztailaren 13ko 29/1998 Legearen 10.1.a) eta 46.1 artikuluetan ezarritakoa betez.


Konpromisarioen batzarra 2022 - S.C.D.R. Anaitasuna\nKONPROMISARIOEN BATZARRA 2022\nTxosten honen bidez, Bazkide Konpromisarioen Ohiko Batzar Orokorrean, apirilaren 29an egindakoan, aztergai izaniko gai nagusiak azalduko ditugu. Batzarrean, 2021eko urtealdiko kontuak eta emaitzak aurkeztu eta 2022 honetarako aurrekontua onetsi zen.\nAnaitasunako finantza-egoerari eta irudi fidelari dagokienez (2021eko abenduaren 31n), Jorge Martínez Apesteguía Espainiako Zinpeko Kontu Azterlarien Institutuko auditoreak sinatutako kanpo auditoretzako txostenari lotzen gatzaizkio (Gardentasunaren Atarian osorik argitaratua).\nTxosten horretatik, ohar hauek azpimarratuko ditugu:\n“Gure iritziz, urteko kontu atxikiek elkartearen ondarearen nahiz finantza-egoeraren irudi fidela adierazten dute gai esanguratsu orotan 2021eko abenduaren 31n, bai eta data horretan bukatutako urtealdiari dagozkion emaitzena ere”.\n“Elkarteko eragiketen jarraipena lotua dago azaldutako neurriak gauzatzeari eta, era berean, egungo joeraren aldaketari buruzko espektatibak betetzeari, jarduerak garatzeari, erabiltzaile berriak erakarri eta mantentzeari, eta etorkizuneko eragiketak arrakastatsuak izateari”.\nKudeaketa txostenak dakarren informazioa bat dator 2021eko urteko kontuen informazioarekin, eta haren edukia eta aurkezpena bat datoz aplikatu behar den araudiarekin”.\nOndoren, 2021eko urteko kontuetako partidarik esanguratsuenak azalduko ditugu:\nFinantza-entitateekiko zorra: 2021ean, zorraren zerbitzuaren betekizunaren kudeaketari esker, bederatzi milioi eurotik behera gaude. Bestalde, finantza-gastuak zertxobait jaitsi dira 2020koen aldean, finantza-zorra jaitsi izanaren ondorioz eta finantza-entitateekin gabeziak birnegoziatu izanaren ondorioz.\nDiruzaintza: diruzaintza nabarmen murriztu da, ustiapen arloko diru-sarrerak nabarmen jaitsi direlako eta pandemian derramak kobratzea eten egin zelako.\nManiobra-fondoa: likidezia-ratioa zertxobait hobetu da, baina diruzaintza-tentsioek diraute finantza arloko konpromisoei epe laburrean aurre egiteko.\nUstiapen-emaitza: diru-sarrerak zertxobait berreskuratu dira 2020aren aldean, baina oraindik ere pandemia aurreko mailetara iritsi gabe. Diru-sarreren egonkortasunaren arriskua bazkide kopuruaren bilakaeran dago metatua, bai eta mantentze-kuotek eragiten dituzten diru-sarreretan ere. Pandemiak 2021ean izaniko bilakaera dela eta, ez da aukerarik izan elkarteko jarduerei normaltasunez berreltzeko, eta horrek diru-sarreren berreskurapena mugatu du. Bestalde, jardueraren berrekurapen hasi berriarekin batera, gastuak ere igo dira.\nEmaitzak atalez atal: den-denak dira defizitarioak, Mendikoa eta Aterpea izan ezik. Anaitasunako finantza-egoeraren ondorioz, beharrezkoa da jarduerek eta atalek bere osoan ez izatea diru sorkuntza negatiborik, horrek ondare-egoera larriagoa sortuko lukeelako harik eta entitate kaudimen-gabeziaren eraginpean jarri arte.\n2022ko aurrekontua: -38.119,55 euroko desbideratzearekin itxi zen, hau da, % 2.\n2022ko aurrekontuari dagokionez, aurreikuspenen arabera, 22.500 euroko emaitza positiboarekin itxiko da ekitaldia, gastuak doituz eta diru-sarrera gehiago lortuz. Aurrekontu horretako datu zehatz guztiak Gardentasun Atarian argitaratutako agirian daude sarturik.\nElkartearen finantza-egoera txarra konpontzeko asmoz eta bai zorpetze handia, bai pandemiari loturiko diru-sarrera jaitsiera, bai egoera ekonomiko orokorrak eragindako kostuen igoera zuzentze aldera, honako jarduketa hauek onetsi dira:\n1.- Ohiko kuotak eguneratzea\n% 2 igotzea, helduen kategorian eta 10 eta 17 urte artekoan bakarrik. Haurren kuota izoztu da (2 eta 9 urte artekoa), bai eta desgaitasuna duten pertsonen eta 80 urtetik gorakoena ere. Hortaz, helduek 30 euroko kuota ordainduko dute 2022 honetan (60 zentimo gehiago); 10 eta 17 urte arteko gazteek, berriz, 21 euro (50 zentimo gehiago).\n2.- Kuota berezia txertatzea\nBanku-maileguekin finantzatu diren proiektuei loturiko derramen bidezko diru-sarrerak ez dira aski finantza-zorra ordaintzeari aurre egiteko.\nGrafikoan ageri da 2022 eta 2023 finantza-presiorik handieneko urteak direla, finantza-zorrari loturiko kapitala gehi interesak itzultzeari dagokionez. Finantza-estaldurarako proposamena egungo konpromisoak betetzera dago bideratua eta kontuan hartu behar dugu urte hau oraindik ere oso gogorra izanen dela emaitzetan.\nDefizit hori konpentsatze aldera, lau euroko kuota berezi bat onartu da 2023ra arte iraunen duena (kuota hori berrikusteko konpromisoa hartu da bai denboraldiari, bai kopuruari dagokionez, 2023ko Konpromisarioen Batzarrean, betiere elkartearen zorpetze egoera nola bilakatzen den). Indarrean mantendu da egungo aplikazioa, hau da, 80 urtetik gorakoek ez dute ordainketa hori egin behar eta % 50 murriztu da 70 urtetik gorako bazkideentzat.\nKuota horrek ez du izaera iraunkorrik (hasiera data eta bukaera data ditu); horrenbestez, gure iritziz, aukera hobea da ohiko kuotari zuzenean igoera bat aplikatzea baino, azken horrek efektu metagarria baduelako.\nHala kuota berriek nola derrama berriro indarrean jartzeak atzeraeraginezko ondorioa dute; horrenbestez, lehen kasuan urtarriletik kobratuko da aldea; eta kuota berezia, berriz, martxotik aurrera.\nBazkide guztiei eskatu diegun ahalegin bereziaz gain, elkartea arakatzen ari da zorra finantza-bazkideekin birnegoziatzeko aukera. Egoera hori kudeatzea zaila da, epe luzeen ondorioz eta aipatu maileguak amortizatzeko denbora laburraren ondorioz.\n4.- Plan Estrategikoa eta Bideragarritasun Ekonomikorako Planaren lorpena eta segimendua\nPlan Estrategikoan eta Bideragarritasun Ekonomikorako Planean xehatutako kostuen murrizketa eta diru-sarreren igoera lantzen ari da, bazkide guztiei urte honen hasieran aurkeztuak (biak ere Gardentasun Atarian daude argitaratuak).\nHorrez gain, eta Kontuen Barne Azterlariek proposaturik (Javier Sáenz Jn. eta Mª Paz Murillo And.), alor hauek landuko ditugu:\nJardueren eta kirol atalen emaitzen kontuaren garapena, zeharkako kostuak egotziz eta amortizazioak zuzkituz. Zuzendaritza Batzordeak jarraipen zorrotza eginen du.\nDiruzaintzako hileko planaren jarraipena egitea; bertan, Zuzendaritza Batzordeak proposatutako neurri finantzarioak eta ekonomikoak jasoko dira, haren betekizunaren jarraipen zorrotza egiteko.\nurteko Kudeaketa Plana. Azaroan eginen da, 2023an aurreikusitako jarduketak kuantifikatuz (Plan Estrategikotik eratorritakoak), bilakaera ekonomikoa eta finantzarioa zertan den ikusteko aukera eman dezan, bai eta planaren hileko emaitzak aurreikusteko parada ere.\nAzkenik, Kontu Barne Azterlarien txostenaren zati bat nabarmenduko dugu. Hauxe utzi dute jasoa “Zuzendaritza Batzordea ahalegina egiten ari da Anaitasuna kudeaketa-tresnaz hornitzeko jarduera arautua ahalbidetze aldera, kontrol hobea lortzeko, zerbitzuen hobekuntza etengabea erdiesteko eta bazkideei informazio hobea emateko, behar diren erabakiak hartze aldera”.\nGure iritziz, aurkeztu diren txostenak aipatu ahaleginaren ondorio dira. Zehazki, Kontu Auditoretza bat aurkezteak bermea ematen dio bazkideendako informazioari Anaitasunako egoera ekonomikoaren eta finantzarioaren gainean, eta segurtasuna ematen dio elkartearen irudi fidelaren gaineko informazioari, bazkideek huraxe hobetzeko erabaki egokiak hartzeko aukera izan dezaten.\nEra berean, Zuzendaritza Batzordearen txostenak segurtasuna ematen du planteamendu ekonomikoan, Zuzendaritza Batzordeak osatutako taldeak kudeaketa eta jarraipena egin dezan eta hobekuntzak abiarazi ditzan.\nHala ere, ikusten ari gara aurtengo lehen hiruhilekoan, hau da, urtealdia itxi ondoren eta txostenak egin ondoren, egoera orokorra larriagotu dela, oraingo honetan, Ukrainako gerrak eraginda, energien prezioa asko igo baita eta inflazioa gorantz neurrigabe joanik. Horrek Anaitasunako kostuak garestituko ditu berehala.\nErran nahi baita, hiruhileko honetan sortutako egoerak are gehiago larritu du gure egoera, bi urteko pandemiak eragindakoa, jarduerak nabarmen jaitsi eta emaitza txarrak izan baitira, eta zorpetze handiko egoeran gaude. Horregatik guztiagatik, are gehiago tenkatu behar dugu kudeaketan darabilgun ahalegina.\nIruñean, 202ko martxoaren 30ean\nAnaitasuna K.K.A.E.ko Zuzendaritza Batzordea


Donostian abiatuko du denboraldi berria 'Hitzetik hortzera' saioak | El Diario Vasco\nTelevisiónDonostian abiatuko du denboraldi berria 'Hitzetik hortzera' saioak\nDonostian abiatuko du denboraldi berria 'Hitzetik hortzera' saioak\nTalde zabal baten lanari esker iritsiko da igandero saioa bertsozaleengana.\nAzken 30 urteotan egin duen bezala, «bertsolaritzaren ekosistema» osatuko du saioak, Eider Perez aurkezlearen eskutik\nSábado, 29 septiembre 2018, 11:56\n'Hitzetik Hortzera' saioa igande honetan, irailak 30, itzuliko da Euskal Telebistako programaziora, 15:00etan. Denboraldi berri honetan, «astez aste bertsolaritzaren ekosistema» osatuko du saioak Eider Perez aurkezlearen eskutik. Lehen atalak Donostiara eramango ditu ikusleak.\nDenboraldi berria iragartzeko zabaldu duten oharrak dioenez, «bertsolariak, gai-jartzaileak, bertsozaleak, bertso-eskolak, antolatzaileak, lekuak... horiek denak dira bertsolaritzaren mugimenduaren parte eta horiek ekarriko dizkigu Eider Perez aurkezleak. Saioz saio eta herriz herri, lekuan lekuko bertsolaritzaren protagonistak izango dira Euskal Telebistan».\nKontatzeko modu berriekin dator 'Hitzetik Hortzera', baina urtero moduan bertsolarien plazaz plazako jarduna izango da programaren oinarria. Gainera, gidoilari talde berria izango dute. Txakur Gorria taldeko Nerea Ibarzabal, Ane Labaka, Malen Amenabar eta Mariñe Arbeo izango dira gidoilariak. Bertsolaritza ondo ezagutzen duen laukote gazteak ikus-entzunezko medioa eta ilustrazioa uztartuko dituzte. Gidoilari-talde berria, telebistan esperientzia handia duen taldearekin ariko da lanean. Azken urteetan bezala, Bertsozale Elkarteko ohiko kideak ariko baitira lanean 'Hitzetik Hortzera'n: Felix Irazustabarrena, Jexux Mari Irazu, Gaizka Azkarate, Eneritz Urkola, Luis Gurrutxaga eta Haritz Arrizabalaga.\nDonostiako hainbat txokotan\nBertsoak Donostiako txoko askotan entzun izan dira eta Eider Perezek txoko horietako batzuk erakutsiko ditu igandeko 'Hitzetik Hortzera'n: Añorgako bertso-eskolan sartu, Antzoki Zaharrean bizi izan zen Indalezio Bizkarrondo Bilintx ezagutu, eta Trinitate plazako bertso-jaialdia eta Aieteko kantu jira erakutsiko ditu estreinako programan.\nDonostiako Antzoki Zaharrean bizi izan zen Bilintx ezizenez ezagutzen dugun Indalezio Bizkarrondo Ureña poeta eta bertsolaria. Hitz gordinez eta sentimendu handiz landu zuen amodiozko poesia. 'Triste bizi naiz eta hilko banintz hobe' kantu ezaguna gogora ekarriko digu Perezek.\n'Hitzetik Hortzera' Bertsozale Elkarteak eta Euskal Telebistak elkarlanean ekoiztutako saioa da. Hedabide publikoak bertsolaritza sustatzeko hartutako konpromisoari esker, bertsozaleek astero izango dute hitzordua telebistan.\nDuela 30 urte, 1988ko abenduan emititu zen lehen aldiz 'Hitzetik Hortzera'. Hilean atal bat eskaintzen zen garai hartan eta geroago hasi zen asteroko emisioa. Orduko irudiak eta bertsoak ekarriko ditugu gogora aurtengo denboraldian, abendutik aurrera.\nHiromi Yoshida idazle eta itzultzailearekin, 'Arte[faktua]' saioan Ted Turner, el fundador de la CNN, revela que tiene demencia corporal de Levy


"Algoritmoak normalitatea pribilegio bihurtzeko makinak dira"\nAlgoritmoen auditorea eta politika publikoen analista da Gemma Galdon (Mataró, Herrialde Katalanak, 1971). Teknologiak legedian, gizartean, zelatatan eta etikan duen inpaktua aztertu du, eta hiri adimendunetan, pribatutasunean eta segurtasun-politiketan aditua da, besteak beste. Eticas Research & Consulting erakundeko zuzendaria da eta Bartzelonako Unibertsitateko Soziologia Saileko ikertzailea. Euskarabildua jardunaldietan izan dugu datuen gainean hartu beharreko kontzientziaz hausnarketa interesgarria eskainiz.\nGemma Galdon, Donostian. (Argazkia: Dani Blanco)\nTeknologien erabileraren eztabaida emozioen gainean eraikia dela diozu. Lilura edo beldurretik. Zientzia eta zientzia-fikzioa banatu behar al dugu?\nJendeak ideia batzuk ditu teknologiak zer egiten duen jakiteko, eta horrek zerikusi gutxi du teknologiak benetan egiten duenarekin. Eta ulertzen da komunikabideak etengabe ari direlako teknologiaren irudi desitxuratu eta disfuntzionala ematen, prentsa bulegoei kasu egiten. Teknologikoki nahiko aspergarria den garaian gaude, baina ez zenuke inoiz asmatuko, 4.0 edo 5.0 iraultzak iragartzen ari den prentsa irakurriz gero.\nJendeak uste du lana robot batek lapurtuko diola bihar. Eta egia dena da, egunerokotasunean algoritmoekin, teknologia aurreratuekin edo hizkuntza naturalaren prozesamendu sistemekin lan egiten dugunok, oso oinarrizko teknologiak ikusten ditugula. Gaur egun ikusten dugun zientziak ez dauka zerikusirik hedabideek hitz egiten duten zientzia fikzioarekin. Jendeak existitzen ez diren teknologiei die beldurra, eta horrek eztabaida publiko duina ekiditen du, zein teknologia mota nahi dugun aukeratzen utziko diguna.\nEta zein dira eztabaida publiko faltaren ondorioak?\nEztabaida publiko informatua demokrazia guztien oinarria da. Gure bizitzetan eragina duten gauzen inguruan erabakitzeko eskubidea dugu, eta algoritmoek gure bizitzetan badute eragina. Espainiako Estatuan tratu txarrak jasotzen dituzten emakumeen arriskua algoritmo batek erabakitzen du, Estatuaren prestazioak jasotzeko eskubidea ote dugun, hipoteka bat jaso edo ez, etxebizitza publiko bat eskuratu edo ez. Teknologia hauek inguratzen gaituzte eta erabaki garrantzitsuak hartzen ari dira.\nIritzia emateko eskubidea eduki beharko genuke, baina iritzia emateko jakin behar dugu zer den gertatzen ari dena. Eta zientzia bereizi zientzia fikziotik. Jakin zer datu hartzen ari diren, zertarako, zein den datu horien gainean dugun eragiteko aukera, bestelako alternatibarik ba ote den. Guzti hau ez da mahai gainean jartzen teknologiarekin harremantzeko dugun modua alde emozional horretatik egiten dugulako: edo liluratzen gaitu eta ipuinak asmatzen ditugu edo beldur izugarria ematen digute eta uko egiten diogu primitibismora joaz.\nTeknologiez ari garenean makinak eta robotak ditugu gogoan normalean. Baina zu algoritmoez eta formula matematikoez ari zara. Nola egin dezakegu herritarrek horren gai konplexuen gaineko ikuskaritza?\nEztabaida publikoa egoteak ez du esan nahi denok adituak izan behar dugunik, denok matematika ikasketak egin behar dugunik. Elikagaien eta medikamentuen auzia berdina da. Erosketak egitera noanean ez daukat inongo zalantzarik supermerkatu horretan dauden gauza guztiek igaro dituztela segurtasun kontrol zorrotzak, eta beraz, jangarriak direla. Farmaziara noanean, ez naiz kimikaria, ez dakit zer daraman aspirinak edo ibuprofenoak, eta irakurri arren ez dut ulertuko, baina konfiantza daukat botikariak edo medikuak hartu dituzten neurrietan eta ez dela nire osasunarentzat kaltegarria izango.\nKontrol Prozesu horiek gure bizitzako eremu guztietan ematen dira teknologia gaietan izan ezik. Ez dakigu ea legea betetzen duten edo min gehiago eragin dezaketen. Eta ez zait bidezkoa iruditzen prozesu horiek ulertzeko erantzukizuna herritarrengan uztea. Inork ez dit niri eskatuko kimikan doktoretza ateratzeko aspirina erosteko. Horregatik uste dut ez dela bidezkoa herritarrei informatikaz jakitea eskatzea aplikazio bat erabiltzeko. Huts egiten ari direna mekanismo horien kontrol prozesuak dira; sistema horiek auditatzea/ikuskatzea erraza da, algoritmoen atzean dauden prozesu matematiko horiek ikertzea erraz xamarra da, egin daiteke. Prozesu horien gardentasuna falta da, edozeinek bertan sartzeko eskubidea izateko, teknologia horiei galderak egiteko eta teknologia hori hobea izan dadin ekarpena egiteko.\nOpakutasun horrek, Anaia Handi bat sortzen duela diozu, baina zekena, txarra eta hutsala.\nAnaia Handia zekena eta txarraz gain, banala da. Horren atzen ez dagoelako botere diktatorial bat, herri osoa ikusi nahi duena. Silicon Valley-ren helburua salmenta da, eta edozer asmatuko du saldu ahal izateko. Saltzeko menpekotasuna sortu behar badu, psikologoak kontratatuko ditu aplikazioan erabiltzen diren koloretxoek nola eragiten duten aztertzeko. Egitura panoptiko bat sortu dugu baina bere helburua ez da kontrol soziala, herritarren manipulazioa, Anai Handi bat daukagu bere helburu bakarra txepelkeriak saltzea dena. Horregatik da banala: gure eskubide eta berme garrantzitsuak sakrifikatu ditugu, gauzak hobeto sal diezazkiguten.\nBaina arriskutsua ere bada.\nNoski baietz, azpiegitura honek esku txarretan gizartean sekulako inpaktua eduki dezake. Hauteskundeen manipulazio potentzialaz hitz egiten ari gara –demostratua ez dagoen arren, egia da batzuetan teknologiari egozten diogula guztia–. Baina honelako sistema batekin helburu ez legitimoekin edo ilegalekin aritzeko aukerak handitzen dira. Sortzen ditugun azpiegiturak zaintzeko erantzukizuna dugu, baita arriskutsuak izango ez diren azpiegitura berriak sortzeko ere.\nAskotan ezkerreko gobernuek egitura panoptikoak sortzen dituzte “gure hobe-beharrez zelatatzeko”. Sortzen ditugun azpiegiturek gehiegikeriarik baimendu ez dezaten bilatu behar dugu, izan ere, orain batek gobernatzen du, baina bihar nork daki? Beraz, eraiki ditzagun azpiegitura arduratsuak, damuaraziko ez gaituztenak.\nEdward Snowdenek dio “ezkutatzeko ezer ere ez duzulako pribatutasun eskubidea ez defendatzea, esateko ezer ez duzulako adierazpen askatasuna ez defendatzea bezala” dela. Pribatutasun eskubidea beste eskubide guztien oinarria al da?\nPentsalari askok pribatutasuna askatasunarekin lotzen du. Nik ez dut aurreikusten nire autonomia pertsonala garatzea eremu ezberdinetan pertsona ezberdina izan gabe. Lagunarte ezberdinak, lan testuinguru ezberdinetan edo familian gaudenean ez gara pertsona berak. Gure identitatea kudeatzeko eta negoziatzeko aukera hori, gizaki egiten gaituen eta libre egiten gaituen oinarrizko atala da. Digitalizazioak gure identitatea finkatzen du. Algoritmoarentzat pertsona hau zara, erosketa-maila honekin, lagun hauekin... Gure identitate finko hori gizaki egiten gaituen askatasunaren kontra dago. Azkenean pribatutasunak gainontzeko eskubideak artikulatzen ditu libre izan eta libre sentitzeko eskubidearekin erabat estekatuta.\nTeknologien kontrolerako programa duen alderdirik ez dagoela diozu. Kasu honetan, beraz, boteretsuen menpe geratzen direla teknologiak. Zer neurri proposa litezke?\nGauza asko egin daiteke gaurtik hasita. Adibidez, Algoritmoen erregistro nazionalak. Inpaktu soziala duten algoritmoak erabiltzen diren bakoitzean deklaratzea nola erabiltzen diren, erakunde publikoek jakin dezaten. Oso oinarrizkoak diren gardentasun tresnak, erakundeek beste eremuetan erabiltzen dituzten tankeran. Herritarren babeserako neurriak eta batez ere zaurgarriak diren kolektiboenak; azken finean algoritmoak normalitatea pribilegio bihurtzeko makinak dira. Normalitatea interneten beti da adin ertaineko gizon zuria. Gainontzekoak baztertuak dira sistema horiengatik. Nola babesten ditugu kolektiboa hauek?\nLege eta prozesu ugari dago kolektibo ez-hegemonikoak babesteko, baina beste behin ere, ez ditugu teknologietara eramaten. Offline babesten ditugun balio horiek, online ere babesteko aukera. Harrigarria da inolako alderdik –ez eskuin, ez ezker– ez duela programa landu bat politika publikoetatik gaiari nola ekin.\nCOVID-Radar aplikazioarekin gertatutakoa bitxia izan da, Apple eta Google ados jarri direlako deszentralizatua den sistema garatzeko.\nPertsonen arteko elkarrekintzak arakatzeko aplikazioaren eredu deszentralizatu, banatu eta arrakatsuaren gakoa ez zen kriptografia aurreratuaren zailtasuna soilik –elkarrekintza anonimoak arakatzea ahalbidetzen duena–, baizik eta Bluetooth-a etengabe atzitu ahal izatea. Edozein telefonotako aplikazioek azaletik funtzionatzen dute, ezin da sistema eragilera sartu.\nSuitzako eredu deszentralizatuak lortu zuen Apple konbentzitzea, eredu deszentralizatua betetzen zuten estatu-aplikazioek sistema eragilera sartzea ahalbidetu zezatela, hau da, Bluetooth-ak etengabe funtziona zezan piztu gabe eta bateria-maila jaitsi gabe.\nApplek urteak daramatza bere marka pribatutasunaren defentsarekin lotu nahian, epaitegietan ere irabazi izan ditu hainbat bataila. Egia da kontaktuen arakatze aplikazioaren bitartez lor dezakeen informazioa Applek beste bide batzuetatik lortzen duela, beraz, ez diola ezeri uko egin bereziki. Baina interesgarriena da Google eta Apple ere batu egin zirela osasun ministerioaren baitako estatu mailako aplikazioei sistema eragilean sarbidea baimenduz. Horregatik ez du bestelako sistema eragileekin funtzionatzen.\nEztabaida honetan interesgarriena da, eredu zentralizatuan jarraitzeko beharra aldarrikatzen duen estatu bakarra Frantziakoa dela. Bere subiranotasun nazional eta teknologikoaren izenean Applen inposaketaz kexu zen Frantzia. Datuen babeserako legislazio hoberena duen herriak erraldoi teknologiko bati aldarrikatzen zion bere menpeko herritarrak zelatatzeko eskubidea. Horregatik da interesgarria teknologien gaineko eztabaida integrala, ez daudelako aktore onak eta gaiztoak, bakarrik. Kasu honetan Apple posizionatu egin da herritarren eskubideen alde eta Frantziak oinarrizko eskubideak urratuko zituen erreminta bat nahi zuen. Honek ez du esan nahi beti berdina babestuko dutenik, baina sektore publiko zein pribatuetan leiho txikiak daude, praktika hobeak bideratze aldera.\nAipatzen zenuen ikuspegi kontsumista horretatik ihes, teknologia hauek modu masiboan erabiltzen dituen estatuetako bat da Txina. Hain zuzen ere, ikuspegi kolektibistaren mesedetan legokeen kontrol soziala erabilita.\nNi ez naiz Txinan aditua, baina badaude oso interesgarriak diren ikuspuntuak. Lehenik, inbertsio publikoa Txinan teknologietan izugarria da. Hamarkadak daramatzate inbertsio publikoak biderkatzen, mundu osoarekin alderatuta. Nabaritzen ari da eta are gehiago nabarituko da. Aldaketa egongo da nork ekoizten duen teknologia eta nork kontsumitzen duen. Silicon Valley-n diseinatutako mikrotxip merkeak soilik ekoizten dituen herria izatetik urrundu da dagoeneko Txina. Bestetik, enpresa txinatarrek AEBetan lan egiteko Trumpek jarritako trabek, euren erresilentzia handitu baino ez dute egin. Lehen sistema integratua zegoen, enpresa txinatarrek kanpoko software edo hardware beharrak zituzten. Baina Trumpek AEBetako ateak itxi ostean eskari eta eskaintza independentea sortu da. Beraz, oraintxe Txina indartsuagoa da jarri zitzaizkion zigorren aurretik baino.\nEta hirugarren kontua. Mendebaldetik asko gustatzen zaigu pentsatzea Txina estatu panoptikoa dela, erabateko herritarren kontrol sozialarekin. Baina han salatzen ditugun gehiegikeria asko aspalditik egiten dira adibidez AEBetan –eta beraiek salatu egiten dituzte!–. Txinan puntu digitalen sistema soziala jarri dute, herritar ona zaren edo ez jakiteko. AEBetan Credit Scoring sistema dute –pribatua dena, gainera–, zure iraganeko kredituak aztertzen ditu, ea ondo kobratu eta pagatu zenuen adibidez. Eta Credit Scoring on bat gabe ezin duzu zerbitzu ugari eskuratu. Oso sistema parekideak dira. Zuk kontrolatu ezin dituzun puntu batzuk zure iraganarekin lotuta daude, eta etorkizuna baldintzatuko dizute. AEBetatik hori salatzea harrigarria da, izena aldatu arren prozesua oso antzerakoa baita.\nHemen egin diren estrategia teknologikoek Silicon Valley kopiatu nahi dutela diozu, start up ereduan pelotazoaren bila, lurraldearen garapenean pentsatu gabe. Pandemian are gehiago ikusi da.\nMendebaldearen historiako garapen une guztiak diru publikoa inbertitu denean gertatu dira. Europa eta AEBak 60ko hamarkadatik ari dira inbertsio publikoak murrizten eta Txina 60ko hamarkadatik dena jartzen ari da eremu teknologikoan. Hori nabarituko da: gazte txinatarrak STEMen formatzeko egindako ahalegin eskerga unibertsitate hoberenetara bidaliaz eta abar. Europa eta AEB aldiz unibertsitate tasak igotzen ari dira, hezkuntzara sarbide orokor eta parekidea oztopatuz. Politika publikoak erabat ezberdinak dira, eta historiak erakutsi diguna da aurrera egiteko gaitasuna inbertsio publikoek dutela, enpresa pribatuak inoiz ez dira iritsiko maila horietara .\nKanal hauetan artxibatua: Teknologia burujabetza | Teknologia


Germani omenaldia 2019 – San Fermines 78 gogoan\nHome › Albisteak › Germani omenaldia 2019\nuztaila 8, 2019 No Comments Albisteak,Berriak ekimena\nBerriro ere, 1979az geroztik egin dugun bezala, Germanen hilarriaren inguruan gaude. Joan den urtean, gogoratuko duzuenez, ekitaldi zentrala Udal plazan egin genuen, 1978ko sanferminetako 40. urtemugan zehar gauzatutako jardueren bukaera gisa.\nHitzordu garrantzitsua izan zen baina, Germanek maite zituen mendietan bezala, Aralarren zein Pirinioetan, badira zapaldu eta zeharkatu beharreko gailur gehiago. Urte honek fidelki islatzen du zeharkaldi luze hau aukera berriekin, baina Egia, Justizia eta Ordaina helburu iraunkortzat dituena.\nAurtengo lorpentzat ondokoak azpimarratu nahi ditugu:\nEgiaren bidean, 78ko sanferminetan gertatutakoari buruzko zenbait dokumentu, Barne Ministerioak eta agintari militar eta polizialek sortutakoak, eskuratu ditugu.\nJustiziaren arloan, justizia epaitegiek faltsuki itxitako bidea berriro irekitzen saiatu gara, kereila baten bidez. 2019ko urtarrilean Iruñeko epaitegietan aurkeztu zen eta, berriki, Sanfermines 78: gogoan! taldeko partaide batzuen, hunkitutako pertsonen eta Peñen Federazioaren agerpen eta deklarazioen bitartez, Buenos Ariesen aurkeztu dugu, Maria Servini epailearen aurrean, ekainaren 6 eta 7an.\nHalaber, Euskal Herriko eta Estatuko beste memoria-en titateekin batera, Europako Parlamentura joan gara, Estatu Espainiarreko Memoria Historikoari buruzko lan taldearen bitartez, trantsizioan eta ondoko urteetan Iruñean, Gasteizen, Madrilen, Malagan…. bizitutako jarduketa errepresiboak inpunitatearen linbotik ateratzeko.\nGaur egun, eta hurrengo udazkenari begira, “Martin Villa epaitu” kanpainak frankisten eta tardo-frankisten inpunitatearen aurkako borrokan aitzina egiteko balioko digu, haiek demokratatzat automatikoki birziklatuta, diktaduraren errepresio metodo eta tresnekin jarraitu baitzuten.\nOrobat, adierazi nahi dugu azken lau urteotan Sanfermines 78: gogoan! ekimenak erdietsitako lorpen eta ekimenetako askok erakunde batzuen sostengua (Iruñeko Udala eta Nafarroako Gobernua, kasu) izan dutela. Zin-zinez eskerrak ematen dizkiegu.\nAuzitegi Gorenak Manada kasuari buruz berriki eman duen epaiak agerian utzi duenez, Estatu osoko gizarte mobilizazioek eta erakundeen sostenguak Justizia espainiarra behartu dute berriro aztertzera eta atzera egitera, sexu-eraso larri horri buruzko lehenengo epai judiziala zuzenduz.\nEta horregatik, hain zuzen, gaur, hemen, Germanen hilarriaren aurrean, azpimarratu nahi dugu zer garrantzitsuak diren gizarte mobilizazioak, peñen sostengua eta, urtez urte, hilez hil, mobilizazioz mobilizazio, jardueraz jarduera, izan duzuen parte hartzea Egia, Justizia eta Ordaina lortzeko ibilaldi luze baina amaigabe honetan.\nJardunean segitzera animatu nahi zaituztegu, elkarrekin bide hau egin dezagun Germanen memorian eta berak adierazten zuena aldarrikatzeko, gizarte libreago, justuago eta parekideago baten aldeko borrokalaria izan baitzen. Hemen gaude eta horrela segituko dugu. Germanen mendi taldearen izenak zioen bezala “Hemen eta Han”: Hemen oroitzapenarekin, Han gure helburuak lortzeko ikuspegi eta xedearekin, gero eta hurbilago baititugu.


Udazken jaian pintxo lehiaketa, perretxiko erakusketa eta baba jana egingo dira domekan - Elgeta - Goiena.eus\nUdazken jaian pintxo lehiaketa, perretxiko erakusketa eta baba jana egingo dira domekan\nLarraitz Zeberio Lekuona 2008-10-17 13:14\nTurismo batzordeak I. pintxo lehiaketa, irteera eta perretxiko erakusketa, bertsolari saioak eta baba jana antolatu ditu domekan egingo den udazken jairako.\nLan handia hartu du azken asteotan Turismo batzordeko buru Edurne Alberdik. Domekako egitaraua prestatzen buru belarri ibili da, baina pozik dago: “Ostalariak, perretxiko biltzaileak... denek ikusi dute ekimena begi onez eta helburua da Elgeta kanpotarrei ere zabaltzea. Aukera asko eskaintzen ditu gure herriak: gastronomia, mendi ibilbideak, txango laburrak... Domeka egun aproposa izango da inguruotan ibilalditxo bat egiteko, plazan perretxiko erakusketa ederra ikusteko eta tabernetan pintxo goxoak dastatzeko”.\nI. pintxo lehiaketa\nTxapela eta garaikurra eskuratuko ditu domekan pintxorik goxoena egiten duen tabernariak. Herriko zazpi establezimenduk hartuko dute parte: Haizea tabernak, Ostatu jatetxeak, Espaloiak, Iñaki jatetxeak, Bolatokiak, Hotelak eta Eguzkitzak. Epaimahai lanak egiten lau herritar ipiniko dituzte; Intxorta, Ozkarbi, Mendi Mendian eta Gure Borda elkarteetatik ordezkari bana. Epaimahai kideek 13:30ean emango dute euren erabakiaren berri. Domekan, gainera, pintxoak euro bateko prezioan egongo dira taberna guztietan.\nBaba jana egiteko aukera ere egongo da. Hogei eurotan babak, saiheskia, edariak, postrea eta kafea emango dituzte jatetxe denetan hotelean kenduta. Hotelean beste menua eskaini dute. Erreserbak www.elgeta.org webgunean egin daitezke.\nDomekan perretxikoak batzeko irteera ere egingo dute 09:00etan abiatuta. Bildutako aleekin eta astean zehar Pello Gorrotxategik, Jose Antonio Irazabalek, Alex Arantzabalek, Alejandro Cristobalek, Carlos Fernandezek, Benedikta Arotzenak batutakoekin erakusketa jarriko dute herriko plazan. 11:30ean hasita jangarriak diren perretxikoak, pozoitsuak eta hilkorrak direnekin batera aurkituko ditugu. Hori bai, denak ondo bereiztuak eta sailkatuak. Bertsoak ere ez dira faltako. Tabernaz taberna Hamaika bertute taldeko bertsolariak arituko dira.


David Copperfield (eleberria) - Wikipedia, entziklopedia askea.\n1849ko lehen argitalpenaren azala.\nFikzioa, gizarte kritika.\nBradbury and Evans (en)\nIdazlearen beste idazlanen antzera hau ere hilabetero argitaratua izan zen. Eleberrian agertzen diren elementu asko Dickens beraren bizitzarekin loturik daude, beharbada eleberri hau berak idatzitako guztien artean autobiografikoena izan zelarik. Istorioa bera lehen pertsonan azaldua dago.\nCharles Dickens idazleak David Copperfield eleberria idazten 1848 eta 1850 bitartean aritu zen, bere egitura eta argudioa tentu handiz landu zituelarik. Aurretik zazpi eleberri idatzi zituen, eta gerora ere zazpi eleberri idatziko zituen, David Copperfield eleberria bere idazle ibilbidearen erdialdean kokatzen delarik.\nEleberriak David Copperfield gaztearen bizitza haurtzarotik helduarora azaltzen digu. David 1820ean Ingalaterran jaio zen. Bere aita bera jaio aurretik hil zen, eta bere ama ere jaio eta handik zazpi urtera Murdstone jaunarekin ezkondu zen. Davidek aitaordekoa desatsegin du eta Murdstone jaunaren arreba den Janekiko ere sentimendu berbera du, azken gau familiaren etxe berdinera bizitzera igaroko delarik. Murdstone jaunak Davidi bere ikasketetan atzeratzea aurpegiratu ohi dio. Liskar hauetako batean Davidek Murdstone jaunari hozka egin eta honek Salem-House izeneko ikastetxera bidaliko du, bertako zuzendaria Creakle jaun ankerra da. Leku honetan James Steerforth eta Tommy Traddles gazteen lagun bilakatu eta azken hau ohiko dickensiar estiloan desagertu eta eleberrian aurrerago berragertuko da.\nOporretan David etxera itzuli eta bere amak haur bat izan duela ohartuko da. Ondoren David gaztea Salem-House ikastetxera itzuli eta bere ama hil egiten da, hortaz jaiotetxera itzultzera behartua egongo da. Murdstone jaunak Londres hiriburuko lantegira batetara lan egitera bidaliko du, gainera Murdstone jauna lantegi honetako zati baten jabe ere bada. Gazteak leku hartan jasandako eskarmentu latza bera Dickensek bere haurtzaroan betun lantegi batean jasandakoaren adinakoa da. Orain David bizi den lekuko jabea den Wilkins Micawber jauna bere zorren ondorioz espetxeratua izango da, ondoren lantegiak porrot egin ondoren Davidek bertatik ihes egingo du.\nLondrestik Dover hirira doan bidean bere gelditzen zaion senitarteko bakarra ezagutuko du: Betsy Trotwood izeba bitxia. Honek Daviden heziketaz kargu hartzea onartuko du, nahiz eta aurretik Murdstone jaunak haiek bisitatu eta David bere etxera itzultzeko saiakera bat ere egin izan. Daviden izebaren babespean dagoen Dick jaunak Davidi izena aldatu eta Trotwood Copperfield izena ipiniko dio, "Trot" ezizenara moztuz, eta gainontzeko eleberrian zehar modu horretan deituko du. Bi izen izatearen ondorioa bera ezagutzen duten bigarren mailako pertsonek ezagutzen duten izenaren arabera bi taldetan banatzean datza.\nMicawber jauna andereak eta haien bikiak.\nDaviden istorioak bere helduaroan jarraitzen du, eta berak ongi ezagutzen dituen pertsonez alaitua da, baizik istorioa utzi eta bere bizitzan aurrerago berragertuko direlarik. Hauen artean honako hauek daude: Pegotty langile leiala, bere familia, eta beren artean bizi den Emily umezurtz txikia, azken hau Daviden oso gogokoa delarik; Steerforth, Daviden eskolako lagun erromantiko eta bere buruz askia dena, honek Emily maiteminduarazi eta deohoreko du, eleberriko tragediarik handiena eraginez; eta Agnes Wickfield, etxeko nagusiaren alaba eta "etxeko aingeru" ideala, azken hau Daviden konfiantzazko lagun bilakatuko da. Bi pertsonai ezagunenak betioro zorretan eta noizbait Daviden tutorea izan zen Wilkins Micawber jauna; eta iruzurrezko eta okerrekoa zen Uriah Heep langilea, azkenean bere delituak Micawberren laguntzaz argitara aterako direlarik. Micawber gizon prestu gisa deskribatua da, idazleak bere finantzekiko axolagabekeriari muzin egin arren. eta Micawber, Dickens beraren aitaren antzera, denbora labur baten eta bere zorren ondorioz giltzapean jarria izango da.\nDickensen ohiko estiloan, pertsonai nagusiak merezitakoa lortzen dute, eta istorioaren korapilo gutxi gelditzen dira konpontzeke. Pegotty jaunak Emily bizimodu berri batetarako Australiara darama; bi pertsonaia hauei Gummidge andereak eta Micawber senitarteak lagunduko die. Azkenean herrialde hartako euren bizimodu berrian denek babesa eta zoriona topatuko dute. David lehenbizi Dora Spenlow eder baina xaloarekin ezkonduko da, baina gaixotasun hilkor baten ondorioz ezkontzaren hasieran hilko da. Ondoren, Davidek nolabaiteko barne gogoeta bat egin eta gerora sekretupean maitemindurik zegoen Inesekin benetako zorion bat topatu nahizik ezkonduko da. Biek hainbat haur izango dituzte, horietako batek Daviden izebaren izena bere ohorez eramango du eta beste Dora deituko da.\nDavid Copperfield eleberria ingelesez irakurgai (Ingelesez)\nOrriaren azken aldaketa: 4 abendua 2019, 19:28.


Zestoan Merkatari elkarteak antolatu duen galdera-erantzun jokoari esker 50€-ko erosketa bonoa eskuratzeko aukera izango da bihar, uztailak 30 | danbolin\nKoronabirusak herriko saltokiei ateak irekita mantentzeko zailtasun ugari ekarri dizkie eta ezinbestekoa dute herritarron laguntza egunerokotasunari aurre egiten jarraitu ahal izateko. Hori dela eta, Zestoan Merkatari elkarteak ‘Zestoan Behin’ galdera-erantzun jokoa antolatu du bertako komertzioak gehiago ezagutu eta herritarren fideltasuna saritzeko.\nPartida bihar, uztailak 30, osteguna, jokatuko da gaueko 21:00etan hasita eta nahi duen orok hartu dezake parte. Galdera-erantzunen bitartez, Zestoan Merkatari elkarteari lotutako 15 galdera erantzun beharko dituzte parte hartzaileek eta irabazleak herriko dendetan gastatzeko 50€-ko bonoa eskuratuko du.\nMugikor, ordenagailu edo tabletean webgune honetan klik egin eta datozen orduetan jakitera emango den kodea sartu beharko du erabiltzaileak.\nWebguneak izen bat eskatuko dio erabiltzaileari eta benetako izen-abizenak jarri beharko dira bertan.\nGaueko 21:00etan emango zaio hasiera jokoari eta Zestoan Merkatari elkarteari lotutako 15 galdera erantzun beharko dira.\nGaldera guztiak erantzun ostean, parte-hartzaile bakoitzari sailkapen orokorra ageriko zaio eta lortu duen postua ikusi ahal izango du.\nAdi!: Antolatzaileek 21:00etan emango diote hasiera partidari eta aldi berean jokatuko da. Beraz, sartu kodea eta erabiltzaile-izena 21:00ak baino lehen.\nDatozen orduetan jarraibide gehiagoren berri emango da Danbolineko webgune zein sare sozialetan.\nPrevious Article Datorren astelehenean, abuztuak 3, irekiko dute eguneko zentroa\nNext Article Kiroldegia irekita egongo da abuztuan ere\nAlbiste gehiagoAdiel Zabalak Azpeitiko Sokamuturra ‘Imanol Elias’ 2020 argazki lehiaketa irabazi duOinezko pasabideetako zenbait koska kentzeko lanak hasi dituzteEusko Legebiltzarrerako hauteskundeak – Zestoako emaitzakMaskara berrerabilgarriak eskatzeko epea uztailaren 24an amaituko da